Yeremiya 5 | Biblia Le Internet Dzi | Xexe Yeye Gɔmeɖeɖe\nAmewo gbe Yehowa ƒe amehehe (1-13)\nWoatsrɔ̃ wo gake womaɖe wo ɖa tegbee o (14-19)\nYehowa bia akɔnta dukɔ la (20-31)\n5 Mitsa le Yerusalem kpɔdomeewo. Mitsa ŋku, eye miade dzesi nu. Eye mitsa le eƒe ablɔwo meMiakpɔe ɖa be ame aɖe li si wɔa nu dzɔdzɔe,+Eye wòdia nuteƒewɔwɔ yome mɔ hã;Ekema matsɔe ake dua. 2 Ne wogblɔ be, “Zi ale si Yehowa le agbe!” gɔ̃ hã la, Alakpatam ko wònye kam wole.+ 3 Oo Yehowa, ɖe wò ŋkuwo media nuteƒewɔwɔ oa?+ Èƒo wo, gake mede lãme na wo o.* Ètsrɔ̃ wo, gake wogbe toɖoɖo amehehe.+ Wona woƒe ŋkume sẽ wu agakpe,+Eye wogbe tɔtrɔ.+ 4 Ale megblɔ be: “Nyateƒee, ame tsɛwoe wonye. Wowɔ bometsinu, elabena womenya Yehowa ƒe mɔ,Woƒe Mawu ƒe se la o. 5 Azɔ mayi ame ŋkutawo gbɔ aɖaƒo nu kpli wo,Elabena woawo ya woanya Yehowa ƒe mɔ,Woƒe Mawu ƒe se la.+ Ke wo katã woŋe kɔkuti la,Eye wotso kaawo.” 6 Esia tae dzata dona tso ave me va dzea wo dzi,Amegãxi dona tso gbegbe va vuvua wo,Eye lãklẽ dea xa ɖe woƒe duwo ŋu. Evuvua ame sia ame si do tso wo me. Elabena woƒe dzidadawo sɔ gbɔ;Woƒe nuteƒemawɔmawɔ do agbogbo.+ 7 Aleke wɔ matsɔ nu sia ake wò? Viwòwo gblẽm ɖi,Eye wotsɔ nu si menye Mawu o la le atam kam.+ Mekpɔa woƒe hiahiãwo gbɔ na wo,Gake wole ahasiwɔwɔ dzi,Eye wolɔna hoo yia gbolo ƒe me. 8 Wole abe sɔtsu siwo ƒe lãme le fiefiẽm ɖe asiyɔyɔ ŋu ene,Wo dometɔ ɖe sia ɖe le gbe tem ɖe ehavi srɔ̃ ŋu.+ 9 Yehowa be: “Ðe nyemabia akɔnta le nu siawo ta oa? Ðe nyemabia* hlɔ̃ dukɔ sia tɔgbi oa?”+ 10 “Miho ɖe eƒe waingblewo ŋu, eye migblẽ wo dome,Gake migatsrɔ̃ wo keŋkeŋ o.+ Milã eƒe alɔdzewo ɖa le eŋu,Elabena menye Yehowa tɔe wonye o. 11 Elabena Israel ƒe aƒe kple Yuda ƒe aƒe laWɔ alakpanu ɖe ŋunye,” Yehowa ye gblɔe.+ 12 “Wogbe nu le Yehowa gbɔ, eye wole gbɔgblɔm be,‘Mawɔ naneke mí o.*+ Vɔ̃ aɖeke madzɔ ɖe mía dzi o;Eye míakpɔ yi alo dɔwuame kple ŋku o.’+ 13 Nyagblɔɖilawo zu tofloko,Eye nya* la mele wo me o. Nenɔ na wo alea!” 14 Eya ta ale aʋakɔwo ƒe Yehowa gblɔe nye esi: “Esi ame siawo le nya sia gblɔm ta la,Kpɔ ɖa, mana nye nya siwo le nuwò la nazu dzo,+Dukɔ sia azu nake,Eye wòafiã wo.”+ 15 Yehowa be: “Oo, Israel ƒe aƒe, kpɔ ɖa, makplɔ dukɔ aɖe tso didiƒe ava ƒo ɖe mia dzi.+ Dukɔ ma li tso gbe aɖe gbe ke. Enye blemadukɔ,Eye wònye dukɔ si ƒe gbegbɔgblɔ mènya o,Eye màte ŋu ase woƒe nuƒoƒo gɔme hã o.+ 16 Woƒe daku le abe yɔdo si le nuvo ene;Wo katã wonye aʋakalẽtɔwo. 17 Woaɖu nu siwo nèŋe kple wò abolo siaa.+ Woavuvu viwòŋutsuwo kple viwònyɔnuwo. Woaɖu wò alẽwo kple wò nyiwo. Woaɖu wò wainka kple wò gboti. Woatsɔ yi atsrɔ̃ wò du sesẽ siwo ŋu nèle dzi ɖom ɖo la.” 18 “Ke le ŋkeke mawo me gɔ̃ hã la, nyematsrɔ̃ mi ɖa keŋkeŋ o,” Yehowa ye gblɔe.+ 19 “Eye ne wobia be, ‘Nu ka tae Yehowa mía Mawu wɔ nu siawo katã mí ɖo?’ hã la, nàɖo eŋu na wo be, ‘Ale si ko miegblẽm ɖi, eye miesubɔ dutamawu le miaƒe anyigba dzi la, nenema kee miasubɔ dukɔ bubu me tɔwo le anyigba si menye mia tɔ o la hã dzi.’”+ 20 Migblɔe le Yakob ƒe aƒe la me,Eye miɖe gbeƒãe le Yuda be: 21 “Dukɔ tsibome manyanu,* mise nya sia:+ Ŋku li na wo gake womekpɔa nu o;+To li na wo gake womesea nu o.+ 22 Yehowa be, ‘Ðe miagbem vɔvɔ̃,Eye miadzo nyanyanya le tanye oa? Nyee tsɔ ke do liƒo na atsiaƒu,Wònye ɖoɖo mavɔ si dzi magbɔ o. Ne eƒe tsotsoewo le mimlim hã la, womate ŋui o;Eye ne wodze agbo hã la, womate ŋu agbɔ edzi ayi o.+ 23 Ke dzi dzeaglã sẽto le dukɔ sia si;Wote ɖe aga helé woawo ŋutɔwo ƒe mɔ tsɔ.+ 24 Ke womegblɔ le woƒe dzi me be, “Azɔ mina míavɔ̃ Yehowa mía Mawu,Ame si nana tsi dzana,Eye wònaa keletsi kple adatsi ɖe edzaɣi,Ame si kpɔa nuŋeɣi ƒe kwasiɖawo ta na mí la”+ o. 25 Miaƒe vodadawoe gblẽ nu siawo me na mi;Eye miaƒe nu vɔ̃woe te nu nyui mi.+ 26 Elabena ame vɔ̃ɖiwo le nye dukɔ la dome. Wole adeklo dzi abe ale si xevimɔ̃trelawo nɔa adeklo dzi ene. Wotre mɔ̃ vɔ̃ da ɖi. Amegbetɔwoe woɖe. 27 Ale si xewo yɔa xadza me fũu la,Nenemae alakpadada yɔ woƒe xɔwo me fũu.+ Esia tae ŋusẽ ɖo wo ŋu, eye wozu kesinɔtɔwo. 28 Woda ami, eye wo ŋuti zrɔ̃ dredredre;Nu vɔ̃ɖi wɔwɔ yɔ wo gbagba. Womexɔa tsyɔ̃evi ƒe nya ɖe akɔ,+Ne nu nadze edzi na wo o;Eye womedrɔ̃a nya dzɔdzɔe na ame dahewo o.’”+ 29 Yehowa be: “Ðe nyemabia akɔnta le nu siawo ta oa?” “Ðe nyemabia* hlɔ̃ dukɔ sia tɔgbi oa? 30 Wowɔ ŋɔdzinu kple ŋunyɔnu le anyigba la dzi: 31 Nyagblɔɖilawo gblɔa alakpanya ɖi;+Eye nunɔlawo zãa woƒe ŋusẽ tsɔ ɖua aƒetɔ ɖe amewo dzi. Eye wòdze nye dukɔ ŋu alea.+ Ke nu kae miawɔ ne nuwuwu la va?”\n^ Egɔmeɖeɖe tẽe, “womegbɔdzɔ o.”\n^ Alo, “nye luʋɔ mabia.”\n^ Agate ŋu afia, “Meli o.”\n^ Efia, Mawu ƒe nya.\n^ Egɔmeɖeɖe tẽe, “dukɔ tsibome si dzi meli na o.”


Etso Nyɔ! ŋlɔla si le Senegal gbɔ\nÐE TA aɖe li si ƒe tsiwo biã nyateƒea? Ŋkɔ bubu si wotsɔ na Retba-taa enye Ta si Biã. Esi wònye be tso míaƒe aƒeme, le Dakar, Senegal, le Ɣetoɖoƒe Afrika, yi afisi ta la le nye kilometa 30 pɛ ko ta la, míeɖoe be míaɖi tsa ayi ava kpɔe ɖa nenye be ŋkɔ si wotsɔ nɛ la sɔ ŋutɔŋutɔ. Esi míeɖo la, míekpɔe be tsia me kɔ hele dzo dam esi ɣea klẽ ɖe edzi. Nyateƒee, àkpɔe be tsia biã vie eye wònya kpɔ ŋutɔ. Ŋutsu si kplɔ mí nɔ tsa ɖimee la ɖe eme be ŋdɔ ƒe keklẽ ɖe tsimenu suesue aɖewo siwo ŋku mate ŋu akpɔ o dzie nana wokpɔnɛ le amadede tɔxɛ ma me. Gake àkpɔ nu geɖe le afisia si ahe wò susu wu ta la ƒe amadede ko.\nDze bla ɖe tsi sia si me megoglo fũ o la gɔme. Dze sɔ gbɔ ɖe tsia me ale gbegbe be àte ŋu aho ɖe tsia dzi bɔbɔe. Míekpɔe be tsaɖila aɖewo wɔ mɔnukpɔkpɔ sia ŋudɔ ge ɖe tsia me hemlɔ tsia dzi hã nyateƒe.\nTa si Biã la na ame alafa geɖe siwo le nutoa me kpɔ dɔwɔɖui (1). Dɔwɔlawo le dze lɔm le ʋuwo dem le ta la to. Míetɔ vie be míakpɔ alesi afimatɔwo ɖea dzee le ta la me. Míekpɔ ŋutsu aɖe si tsia va se akɔta na, wòtsɔ tsyo nɔ dze si le tsia gɔme la kum. Eyome wotsɔa sofi lɔnɛ kɔna ɖe kusiwo me hedenɛ akrowo me. Dɔwɔla aɖe gblɔ na mí be ne yewɔ dɔ gaƒoƒo etɔ̃ la, yekpɔa dze si ƒe kpekpeme ade tɔn ɖeka. Wodoa agba na akroawo ale gbegbe be akroa ŋutɔ megadzena tututu le tsia dzi o (2). Ne akroawo va ɖo tɔa to la, ke eɖo nyɔnuawo dzi be woaku dzea adro ɖe ta (3). Alesi nyɔnuawo le dɔa wɔm ɖekae ɖe ɖoɖo nu la nya kpɔ ŋutɔ.\nMíaƒe tsaɖiɖia vivi mía nu ŋutɔ. Ta sia si biã la nye nu wɔnuku geɖe siwo le anyigba dzi la dometɔ ɖeka si na wònye nunana xɔasi aɖe tso Yehowa gbɔ.—Psalmo 115:16.—g05 9/22.\n◀ Photo by Jacques CLEMENT, Clichy, FRANCE at http://community.webshots.com/user/pfjc\nƉoe Ɖe Amewo Ɖoe Ɖe Amewo Ta aɖe si ƒe Tsiwo Biãa?\ng 1/06 axa 12


Gbebiame | Lãmetsiŋutinunyala Aɖe Ƒe Xɔse\nNyɔ! | January 2013\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bislama Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Efik Estonian Eŋlisi Eʋegbe Fijian Finnish Franse Georgian German Greek Hebrew Hiligaynon Hungarian Icelandic Igbo Iloko Indonesian Italian Japanese Kinyarwanda Kirghiz Korean Latvian Lingala Lithuanian Malagasy Maltese Myanmar Norwegian Oromo Pangasinan Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Setswana Shona Silozi Slovak Slovenian Spanish Swahili Swedish Tagalog Tahitian Tamil Thai Tigrinya Tsonga Turkish Twi Ukrainian Vietnamese Xhosa Yoruba Zulu\nGBEBIAME | PAOLA CHIOZZI\nÐɔkta Paola Chiozzi nye lãmenu suesuewo ŋuti nunyala si le dɔ wɔm le Ferrara Yunivɛsiti le Italy ƒe 20 kple edzivɔe nye esia. Nyɔ! ƒe magazinea talawo bia gbee tso dzɔdzɔmeŋutinunya si wòsrɔ̃ kple nu si dzi wòxɔ se la ŋu.\nƑo nu tso ɖokuiwò ŋu na mí vie.\nFofonye nye afɔkpawɔla, eye danye nye agbledela. Gake nye ya medi be mava nye dzɔdzɔmeŋutinunyala. Seƒoƒowo, xeviwo, kple nudzodzoe vovovo siwo ƒo xlã míaƒe aƒea doa dzidzɔ nam ale gbegbe. Mesusunɛ be ame aɖe si si nunya le wu amegbetɔwoe anya wɔ nu siawo.\nEsia fia be èxɔe se be Wɔla aɖe li tso ɖevime kea?\nKura o. Mekea ɖi tso nye ɖevime ke nenye be Mawu aɖe li. Dzidɔ wu fofonye kpata, eye mebia ɖokuinye be, ‘Nu ka tae Wɔla aɖe si wɔ nu nyui siawo aɖe mɔ ɖe fukpekpe kple ku ŋu?’\nKe ɖe dzɔdzɔmeŋutinunya si nèsrɔ̃ kpe ɖe ŋuwò nèkpɔ ŋuɖoɖoa?\nNyemekpɔ ŋuɖoɖoa enumake o. Mesrɔ̃ nu tso lãmenugbagbeviwo ƒe kuku ŋu—tso esiwo le dɔ dzi le míaƒe lãme la ƒe kuku kple wo ɖokui ɖɔliɖɔli ŋu. Esia to vovo na esiwo kuna le esi womekpɔ nunyiame nyuitɔ o, si wɔnɛ be míedzea dɔ ɣeaɖewoɣi la. Ɣeaɖeɣi va yi la, dzɔdzɔmeŋutinunyalawo metsɔa ɖeke le nu sia si dzɔna la me boo o, togbɔ be ele vevie na míaƒe lãmesẽ hã.\nMɔ ka nue lãmenugbagbevi siwo le dɔ dzi le míaƒe lãme ƒe kuku ɖea vi le?\nLãmenugbagbevi suesue siwo ŋku mate ŋu akpɔ o miliɔn teƒe miliɔn geɖe ye le míaƒe lãme. Le ɖoɖoa nu la, ele be esiawo katã naku eye bubuwo naxɔ ɖe wo teƒe. Lãmenugbagbevi siawo ƒe agbenɔƒewo le vovovo; ɖewo ɖɔlina le kwasiɖa ʋɛ aɖewo megbe eye bubuwo nɔa anyi ƒe ʋɛ aɖewo hafi kuna. Woƒe kuku kple wo ɖokui ɖɔliɖɔli zɔna ɖe ɖoɖo nyui aɖe ŋutɔ nu ale be wòagagblẽ naneke le mía ŋu o.\nKe nu kae ate ŋu agblẽ nu le mía ŋu?\nNumekuku aɖewo ɖee fia be, ne ele be lãmenugbagbevi aɖe naku gake meku o la, ate ŋu ahe ƒunukpeƒetetedɔ kple kansa avɛ. Azɔ hã, ne lãmenugbagbevi aɖe ku do ŋgɔ la, ate ŋu ahe lãmetutudɔ kple tsitsimedɔléle si gblẽa nu le ame ƒe susu ŋu avɛ. Nye numekukua ƒe akpa aɖee nye be madi ale si woada dɔ siawoe.\nVi kae nusɔsrɔ̃ tso ale si lãmenugbagbeviwo kuna ŋu ɖe na wò?\nLe nyateƒe me la, ewɔ nuku nam. Mekpɔe be ame aɖe si di be míanɔ lãmesẽ me kokokoe anya wɔ ɖoɖo nyui sia. Eya ta megabiaa ɖokuinye kokoko be, Nu ka tae amegbetɔwo kpea fu hekuna? Nyemekpɔ ŋuɖoɖoa o.\nGake èva ka ɖe edzi be ame aɖee wɔ ɖoɖo be lãmenugbagbeviwo nanɔ wo nɔewo ɖɔlim ya.\nƐ̃. Ðoɖo bliboa gɔmesese mele bɔbɔe kura o, gake ale si lãmenu siawo wɔa dɔ le ɖoɖo nyui nu la ɖe nunya gã aɖe fia. Meka ɖe edzi be Mawu ƒe nunyae. Mezã nusuekpɔmɔ̃ be matsɔ ase ɖoɖo vovovo siwo nana lãmenugbagbevi siawo nɔa dɔ dzi la gɔme. Ðoɖo siawo dometɔ aɖewo tea ŋu ɖɔa nu ɖo le aɖabaƒoƒo ʋɛ aɖewo ko me ne ehiã. Lãmenugbagbevi siawo ŋutɔe ɖea esiwo gblẽ la ɖa. Wowɔ ɖoɖoa wòde ŋgɔ ale gbegbe be nu bliboa wɔ nuku ŋutɔ.\nEsi míaƒe lãmenugbagbeviwo katã ɖɔa li wo nɔewo ɖe ɖoɖo nyui aɖe nu ta la, anya wɔ be míanɔ agbe tegbee\nNyabiase aɖewo nɔ asiwò ku ɖe nu si tae Mawu ɖe mɔ ɖe fukpekpe ŋu. Aleke nèwɔ kpɔ ŋuɖoɖoawo?\nLe ƒe 1991 me la, atsu kple asi aɖe siwo nye Yehowa Ðasefowo va nye aƒe me, eye mebia be woaɖe nu si tae míekuna me nam. Wotsɔ ale si Biblia ɖo nya sia ŋui la fiam: “To ame ɖeka dzi nu vɔ̃ ge ɖe xexea me, eye to nu vɔ̃ me ku la va.” (Romatɔwo 5:12) Ne ɖe ame gbãtɔ ɖo to Mawu la, anye ne anɔ agbe tegbee. Enumake mede dzesii be esia wɔ ɖeka kple nu siwo ŋu meke ɖo le nye numekukuwo me. Eme va kɔ nam azɔ be Mawu mewɔ mí be míaku hafi o. Esi míaƒe lãmenugbagbeviwo katã ɖɔa li wo nɔewo ɖe ɖoɖo nyui aɖe nu ta la, anya wɔ be míanɔ agbe tegbee.\nNu kae na nèva ka ɖe edzi be Mawu ƒe Nyae Biblia la nye?\nMeva srɔ̃ nu si Biblia gblɔ tso Mawu ŋu le Psalmo 139:16: ‘Esi menye ʋukɔe la, wò ŋkuwo kpɔm, eye woŋlɔ wo ɖe wò agbalẽ me.’ Esi menye lãmetsiŋutinunyala ta la, mesrɔ̃a nu tso ale si míaƒe lãmenugbagbeviwo wɔa dɔe ŋu. Aleke ame si ŋlɔ Psalmowo wɔ nya esia? Zi ale si meyi Biblia sɔsrɔ̃ dzi la, zi nenemae meva ka ɖe edzi be Mawue na woŋlɔ Biblia.\nAleke wokpe ɖe ŋuwò nèva se Biblia ƒe nufiafiawo gɔmee?\nYehowa Ðasefo aɖe srɔ̃ Biblia kplim. Meva se nu si tae Mawu ɖe mɔ amegbetɔwo kpea fu ɖo la gɔme. Meva srɔ̃e, abe ale si Biblia ŋutɔ gblɔe ene, be Mawu do ŋugbe be ‘yeami ku saɖagatsi tegbee.’ (Yesaya 25:8) Ele bɔbɔe na mía Wɔla la be wòatrɔ asi le míaƒe ameti wɔnukua ŋu be wòayi edzi anɔ dɔ wɔm le ɖoɖo deblibo nu ale be míase vivi na agbe si nuwuwu manɔe na o.\nAleke nèzã Biblia me nunya si su asiwò la tsɔ kpe ɖe amewo ŋui?\nMeva zu Yehowa Ðasefo le ƒe 1995 me, eye tso ɣemaɣi la, meƒoa nu tso nu siwo mesrɔ̃ le Biblia me ŋu na amewo. Le kpɔɖeŋu me, nye dɔwɔhati aɖe ƒe dzi gbã vevie esime nɔviaŋutsu wu eɖokui. Sɔleme si wòdena fiaa nu be Mawu matsɔ ame siwo wu wo ɖokui la ƒe nu vɔ̃ ake wo gbeɖe o. Gake metsɔ ale si Biblia ƒo nu tso tsitretsitsi mɔkpɔkpɔa ŋu la fiae. (Yohanes 5:28, 29) Eƒe dzi dze eme ŋutɔ esi wòva kpɔe be Wɔla la tsɔa ɖe le eme na mí. Le nɔnɔme siawo tɔgbi me la, mekpɔnɛ be Biblia me nyawo gbɔgblɔ na amewo nana mekpɔa dzidzɔ wu nu si dzɔdzɔmeŋutinunya si menya ate ŋu awɔ nam!\nHELP FOR THE FAMILY Ale Si Nàɖo Dze Kple Viwò Si Nye Ƒewuivi\nNYATI SI LE AKPAA DZI Ale Si Nàhe Viwò Le Xexe Si Me Ðokuitɔdidi Xɔ Aƒe Ðo\nLANDS AND PEOPLES Tsaɖiɖi Yi Cameroon\nTHE BIBLE'S VIEWPOINT Paradiso\nWAS IT DESIGNED? Bar-Tailed Godwit Xe Dzodzoea Ƒe Ŋutete Tɔxɛ La\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo NYƆ! January 2013 | Ale Si Nàhe Viwò Le Xexe Si Me Ðokuitɔdidi Xɔ Aƒe Ðo\nJanuary 2013 | Ale Si Nàhe Viwò Le Xexe Si Me Ðokuitɔdidi Xɔ Aƒe Ðo\nNYƆ! January 2013 | Ale Si Nàhe Viwò Le Xexe Si Me Ðokuitɔdidi Xɔ Aƒe Ðo


‘Dziƒo Kple Anyigba Wɔla’ | Te Ðe Yehowa Ŋu\nNuwɔŋusẽ—‘Dziƒo Kple Anyigba Wɔla’\n1, 2. Aleke ɣe la nye ɖaseɖiɖi le Yehowa ƒe nuwɔŋusẽ ŋui?\nÈƑU dzo le zã si me vuvɔ nɔ wɔwɔm le kpɔa? Ðewohĩ èdo asi ɖa wòle afisi sɔ tso dzoa gbɔ be dzo naɖo lãme na wò. Ne ète ɖe dzoa ŋu akpa la, dzoa aɖu wò. Ne ègate yi megbe akpa hã la, zãya fafɛ la anɔ ƒoƒom ɖe wò, eye vuvɔ awɔ wò.\n2 “Dzo” aɖe li si naa dzoxɔxɔ míaƒe ŋutilã le ŋkeke me. “Dzo” ma le bibim anye kilometa miliɔn 150 tso mía gbɔ! * Alesi ɣe la le didiƒe ŋutɔ tso gbɔwò gake nète ŋu sea eƒe dzoxɔxɔ la fia be menye ŋusẽ feŋui ye le esi o! Ke hã anyigba la le xlã ƒom dzokpo gã ma le dometsotso si sɔ pɛpɛpɛ tso egbɔ me. Ne anyigba te ɖe eŋu akpa la, dzoxɔxɔa ana edzi tsiwo nano avɔ; ne egale adzɔge akpa hã la, fafa ana tsiawo katã nabla azu tsikpe. Nu gbagbe aɖeke mate ŋu anɔ anyigba dzi ne ɖe wòle adzɔge loo alo te ɖe ɣea ŋu akpa o. Tsɔ kpe ɖe alesi ɣe ƒe keklẽa hiã vevie na agbenɔnɔ le anyigba dzi ŋu la, ele dzadzɛ eye wòwɔa dɔ nyuie, wòhevivia ame nu hã.—Nyagblɔla 11:7.\nYehowae “ɖo kekeli kple ɣe”\n3. Nyateƒenya vevi ka ŋue ɣea ɖia ɖase le?\n3 Ke hã ame akpa gãtɔ medea asixɔxɔ boo aɖeke ɣea ŋu o, togbɔ be eya dzie woƒe agbe nɔ te ɖo hã. Ewɔe be woƒe asi mesu nufiame si míate ŋu akpɔ tso ɣea gbɔ dzi o. Biblia gblɔ le Yehowa ŋu be: “Wòe ɖo kekeli kple ɣe.” (Psalmo 74:16) Ẽ, ɣea hea bubu vɛ na Yehowa, “amesi wɔ dzi kple anyi.” (Psalmo 19:2; 146:6) Esia nye dziƒonu gbogbo siwo míate ŋu axlẽ o siwo fiaa nu mí le Yehowa ƒe nuwɔŋusẽ triakɔ ŋu la dometɔ ɖeka ko. Mina míalé ŋku ɖe dziƒonu siawo dometɔ aɖewo ŋu nyuie eye emegbe míatrɔ susu ɖe anyigba kple nu gbagbe siwo le edzi ŋu.\n“Mifɔ Mo Dzi, ne Miakpɔ Nu”\n4, 5. Ŋusẽ ka gbegbee le ɣea si eye aleke gbegbe wòloloe, ke hã aleke wòle ne wotsɔe sɔ kple ɣletivi bubuwo?\n4 Abe alesi ɖewohĩ ènya ene la, ɣletivie míaƒe ɣea nye. Edze abe ɖe wòlolo wu ɣletivi bubu siwo míekpɔna le zã me ene, elabena ne míetsɔe sɔ kple wo la, ete ɖe mía ŋu wu wo. Ŋusẽ ka gbegbee le esi? Ɣea tome ƒe dzoxɔxɔ aɖo dzidzenu Celsius 15,000,000. Ne ɖe nàte ŋu aka ɣea tome ƒe kakɛ sue aɖe si ƒe lolome le abe abui ƒe ta ko ene atsɔ ada ɖe anyigba dzi afisia la, màte ŋu anɔ te ɖe eƒe dzoxɔxɔ nu ne èyi adzɔge kilometa 140 tso dzo kakɛ sue ma gɔ̃ hã gbɔ o! Sɛkɛnd ɖesiaɖe la, ŋusẽ si gbegbe dona le ɣea me ade nukliabɔmb alafa miliɔn geɖe ƒe wowó.\n5 Ɣea lolo ale gbegbe be míaƒe anyigba la ƒe lolome teƒe 1,300,000 ayi ɖe eme. Ðe ɣea nye ɣletivi si lolo ale gbegbe be ɖeke mede enu oa? Ao, ɣletiviŋununyalawo yɔnɛ be ɣletivi sue aŋutiɖiɖi la. Apostolo Paulo ŋlɔ be “vovo le ɣletivi kple ɣletivi dome le ŋutikɔkɔe gome.” (Korintotɔwo I, 15:41) Anɔ eme be Paulo menya nya mawo siwo gbɔgbɔ ʋãe wòŋlɔ la ƒe nyateƒenyenye bliboe o. Ɣletivi aɖe li si lolo ale gbegbe be ne woadae ɖe afisi tututu ɣea le la, axɔ teƒe si lolo wu tso ɣea gbɔ va ɖo anyigba dzi ale be míaƒe anyigba la nabu ɖe eme. Ɣletivi gã bubu aɖe li si ne woadae ɖe ɣea ƒe teƒe la, aɖo keke afisi ɣletinyigba si nye Saturn le—togbɔ be ɣletinyigba ma gbɔ didi tso anyigba gbɔ ale gbegbe be ƒe ene ye wòxɔ hafi yamenutomeyimɔ̃ aɖe ɖo egbɔ, evɔ mɔ̃ ma ƒua du abe tu sesẽtɔ kekeake ƒe kpe ƒe ablaɖeɖe ƒe teƒe 40 kple edzivɔ ene hã!\n6. Aleke Biblia ɖee fia be ɣletiviwo ƒe xexlẽme sɔ gbɔ ŋutɔ le amegbetɔ ƒe nukpɔkpɔ nu?\n6 Nusi gadzi ŋɔ kura wu ɣletiviwo ƒe lolomee nye woƒe agbɔsɔsɔ. Le nyateƒe me la, Biblia fia be ɣletiwo mele xexlẽ me o, abe alesi wòasesẽ be woaxlẽ “ƒutake” ene. (Yeremya 33:22) Nyagbɔgblɔ sia fia be ɣletivi gbogbo aɖewo li wu esiwo ŋku te ŋu kpɔna. Evɔ ne ɖe Biblia-ŋlɔla abe Yeremya ene fɔ kɔ dzi kpɔ yame le zã me eye wòdi be yeaxlẽ ɣletivi siwo le dzedzem la, anye ne akpe etɔ̃ kple nu vi aɖe koe wòakpɔ axlẽ, elabena agbɔsɔsɔme ma koe ŋku ate ŋu akpɔ le zã si me yame kɔ nyuie. Agbɔsɔsɔ ma le abe kekui asiʋlo ɖeka ene. Gake le nyateƒe me la, ɣletiviwo ƒe xexlẽme wu gbɔgblɔ, abe ƒutake ene. * Amekae ate ŋu axlẽ agbɔsɔsɔme ma gbegbe?\n“Eyɔa wo katã ŋkɔ”\n7. (a) Ɣletivi nenie le míaƒe Milky Way ɣletivihatsotsoa me, eye xexlẽme ka gbegbee nye ema? (b) Nukatae alesi wòsesẽ na ɣletiviŋununyalawo be woanya ɣletivihatsotsowo ƒe xexlẽme la nye nya vevi, eye nukae nya sia fia mí tso Yehowa ƒe nuwɔŋusẽ ŋu?\n7 Yesaya 40:26 ɖo eŋu be: “Mifɔ mo dzi, ne miakpɔ nu! Ameka wɔ nusiawo, eye wòkplɔa eŋu nuwo doa goe dedie? Eyɔa wo katã ŋkɔ.” Psalmo 147:4 gblɔ be: “Eya, amesi ɖo xexlẽme na dzinuviwo.” ‘Ɣletiviwo ƒe xexlẽmee’ nye neni? Biabia sia ŋu ɖoɖo mele bɔbɔe o. Ɣletiviŋununyalawo bu akɔnta be ɣletivi biliɔn 100 kple edzivɔe le míaƒe Milky Way ɣletivihatsotsoa ɖeɖe dzaa me. * Gake míaƒe ɣletivihatsotsoa nye geɖe siwo li la dometɔ ɖeka ko, eye ɣletivi siwo le wo dometɔ aɖewo me sɔ gbɔ sasasã wu. Ɣletivihatsotso nenie li? Ɣletiviŋununyala aɖewo gblɔ be woade biliɔn 50. Bubuwo bu akɔnta be woate ŋu ade biliɔn 125 sɔŋ. Eyata amegbetɔ mete ŋu nya xexlẽme na ɣletivihatsotsoawo gɔ̃ hã o, ʋuu keke woahayi ɣletivi biliɔn nane siwo le wo dometɔ ɖesiaɖe me ƒe xexlẽme bliboa nya ge o. Gake Yehowa ya nya xexlẽme ma. Gawu la, etsɔ ŋkɔ na ɣletivi ɖesiaɖe!\n8. (a) Aleke nàte ŋu agblɔ be Milky Way ɣletivihatsotsoa ƒe lolome le? (b) Ðoɖo ka nue Yehowa na dziƒonuwo zɔna ɖo?\n8 Ðeko wòle be míaƒe mawuvɔvɔ̃ nadzi ɖe edzi godoo ne míede ŋugble le ɣletivihatsotsowo ƒe lolome ŋu. Wobu akɔnta be Milky Way ɣletivihatsotsoa keke ale gbegbe be axɔ ƒe 100,000 le kekeli ƒe duƒuƒu nu hafi woazɔ mɔ tso eƒe liƒo ɖeka ayi kemɛa. Bu eŋu kpɔ be kekeli ƒua du kilometa 300,000 le sɛkɛnd ɖeka ko me. Keklẽ ma axɔ ƒe 100,000 hafi aɖo míaƒe ɣletivihatsotsoa ƒe akpa kemɛ! Eye ɣletivihatsotso aɖewo lolo wu mía tɔ zi gbɔ zi geɖe. Biblia gblɔ be Yehowa ‘kekea’ dziƒo gbahoo sia me abe avɔ ene. (Psalmo 104:2) Eyae wɔ ɖoɖo na nuwɔwɔ siawo ƒe zɔzɔ hã. Tso dziƒonuwo dome nu suetɔ kekeake dzi va ɖo ɣletivihatsotso gãtɔ kekeake dzi la, nusianu zɔna ɖe se siwo Mawu ɖo eye wòna wole dɔ wɔm la dzi. (Hiob 38:31-33) Eyata dzɔdzɔmeŋutinunyalawo tsɔ ɖoɖo si nu dziƒonu siawo zɔna ɖo pɛpɛpɛ la sɔ kple alesi ɣeɖulawo ɖua ɣe ɖekae kple atsyã! Ekema bu Amesi wɔ nusiawo ŋu kpɔ. Ðe Mawu si si nuwɔŋusẽ triakɔ sia gbegbe le ƒe ŋɔdzi melé wò oa?\n“Amesi Tsɔ Eƒe Ŋusẽ Wɔ Anyigba”\n9, 10. Aleke Yehowa ƒe ŋusẽ dze le míaƒe ɣea kple eŋu ɣletinyigbawo, Jupiter, anyigba, kple dzinu ƒe nɔƒe ŋui?\n9 Yehowa ƒe nuwɔŋusẽ dze le míaƒe aƒe, si nye anyigba ŋu. Eda anyigba ɖe teƒe nyui aɖe le yamenuto gã sia me. Dzɔdzɔmeŋutinunyala aɖewo xɔe se be masɔ na míaƒe ɣletinyigba sia si dzi nu gbagbewo le la be wòanɔ ɣletivihatsotso bubuawo dometɔ geɖe me o. Edze ƒã be womeɖoe be nu gbagbewo nanɔ míaƒe Milky Way ɣletivihatsotsoa ƒe teƒe akpa gãtɔ o. Ɣletiviwo sɔ gbɔ tititi ɖe ɣletivihatsotsoa ƒe titina. Ɣletiviawo ɖea ŋusẽ geɖe ɖe go, eye wodea ŋgo kpe ge kple wo nɔewo zi geɖe. Dzɔdzɔmenu vevi siwo hiã be nuwo nate ŋu anɔ agbe mele ɣletivihatsotsoa ƒe liƒowo dzi o. Woda míaƒe anyigba kple ɣe kpakple ɣletinyigba siwo ƒo xlãe ɖe teƒe si sɔ pɛpɛpɛ le nɔnɔme eve siawo dome.\n10 Anyigba kpɔa viɖe tsoa takpɔnu aɖe si le adzɔge ʋĩ gake wòhelolo ŋutɔ la gbɔ—eyae nye ɣletinyigba si woyɔna be Jupiter. Jupiter ƒe lolome nye Anyigba ƒe teƒe akpe ɖeka kple edzivɔ, eye eƒe nuheŋusẽ nu sẽ ŋutɔ. Vi kae wòɖena? Ehea nu bubu siwo sina toa dziŋgɔlime la ɖe eɖokui ŋu alo trɔa mɔ na wo. Dzɔdzɔmeŋutinunyalawo bu akɔnta be ne ɖe Jupiter meli o la, anye ne yamenutome nu gã siwo gena va dzea anyigba dzi la adzi ɖe edzi zi gbɔ zi 10,000 wu alesi wòle fifia. Ne míete va aƒe vie la, wogayra míaƒe anyigba la kple nu tɔxɛ bubu aɖe si ƒoa xlãe—eyae nye dzinu. Menye ɖe dzinua dze ani eye wònye “zãkaɖi” ko o, ke ehea anyigba be wòviã ɖe dzidze ɖoɖi aɖe nu ɣesiaɣi. Alesi anyigba viã aleae wɔe be nuƒãɣi kple nuŋeɣi siwo ƒe ɣeyiɣi li koŋ la li—esia hã nye nu vevi bubu si de agbenɔnɔ dzi le anyigba dzi afisia.\n11. Aleke wowɔ anyigba ƒe yame be wòanye akpoxɔnui?\n11 Yehowa ƒe nuwɔŋusẽ dze le anyigba ƒe wɔwɔme ƒe akpa sia akpa. De ŋugble le yame si ƒo xlã mí, si wowɔ wòwɔa dɔ abe akpoxɔnu ene, ŋu kpɔ. Keklẽ nyuiwo kple esiwo menyo na mí o siaa tsoa ɣea gbɔ. Ne keklẽ gblẽnuawo ɖo ya si ƒo xlã anyigba ƒe akpa si le etame la, wonaa ɔksidzin zua ya ƒomevi si woyɔna be ozone. Azɔ ozone-ya sia hã léa keklẽ siawo ƒe akpa gãtɔ. Eyata ɖeko wòle abe ɖe wowɔ xexi na míaƒe ɣletinyigba la wòkpɔa eta ene!\n12. Aleke ɖoɖo si nu tsi trɔna ɖo le yame ɖe Yehowa ƒe nuwɔŋusẽ fiae?\n12 Míaƒe yame, si me ya vovovowo tsaka le wòsɔ be wòana nu gbagbe siwo le anyigba dzi nate ŋu anɔ agbe la ƒe nɔnɔme ɖeka koe nye ema. Yame ƒe nukunuawo dometɔ ɖeka hãe nye ɖoɖo si nu tsi trɔna ɖo zua alilikpo eye wògadzana. Ƒe sia ƒe la, ɣea lɔa anyigba ƒe atsiaƒu me tsi si axɔ teƒe si ƒe didime, kekeme, kple kɔkɔme de kilometa 400,000 togodo la yia yame abe afu ene. Tsia zua alilikpowo, eye yaƒoƒo kakaa wo ɖe teƒeteƒewo. Azɔ etrɔna zua tsi si me wotsyɔ wòle dzadzɛ eye wòzua tsi, sno, kple tsikpe hedzana ɖe anyigba dzi, ale be tsiteƒewo gaɖoa woƒe nɔnɔ ake. Ðeko wòle tututu abe alesi Nyagblɔla 1:7 gblɔe ene be: “Tɔwo katã sina yia atsiaƒu me, ke atsiaƒu meyɔna gbeɖe o; afisi tɔwo sina yina la, afima woyina ɖaa.” Yehowa ɖeɖekoe ate ŋu awɔ tsi ƒe tɔtrɔ ƒe ɖoɖo sia be wòawɔ dɔ.\n13. Wɔla la ƒe ŋusẽ ŋuti kpeɖodzi kae míekpɔna le anyigba dzi numiemiewo kple ke ŋu?\n13 Afisiafi si míakpɔ nu gbagbewo le la, míekpɔa Wɔla la ƒe ŋusẽ si dze kɔte. Tso ati gã kɔkɔ siwo te ŋu kɔkɔna wu dziƒoxɔ tuɖedzi 29 dzi va ɖo numiemie suesue gbogbo siwo le atsiaƒu me siwo naa míekpɔa ɔksidzin-ya si míegbɔna dzi la, Yehowa ƒe nuwɔŋusẽ dze ƒã le wo me. Nu gbagbewo yɔ anyigba ƒe ke me fũ—vɔkluiwo, hlo ƒomeviwo, kple tomenugbagbeviwo, wo katã wowɔa dɔ aduadu nukutɔe ale be numiemiewo tsina. Biblia gblɔe wòsɔ be ŋusẽ le ke ŋu.—Mose I, 4:12, NW.\n14. Ŋusẽ ka gbegbee ɣla ɖe atɔm nyaŋui me?\n14 Ðikeke mele eme o be Yehowae nye “amesi tsɔ eƒe ŋusẽ wɔ anyigba.” (Yeremya 10:12) Mawu ƒe ŋusẽ dze le nu suetɔ kekeake siwo wòwɔ gɔ̃ hã me. Le kpɔɖeŋu me, ne wotsia nu suetɔ kekeake si woyɔna be atɔm miliɔn ɖeka ɖe wo nɔewo nu hã la, makeke ade amegbetɔ ƒe ɖa kui ɖeka ƒe titrime nu o. Eye ne ɖe woana atɔm ɖeka nalolo ɖe edzi vaseɖe esime wòakɔkɔ abe dziƒoxɔ tuɖedzi 13 ene hã la, ɖeko eƒe niuklɔs si le etome ƒe lolome anɔ abe dzekui ɖeka ene si anɔ dziƒoxɔa ƒe dzisasra adelia dzi. Gake niuklɔs sue nyaŋui ma mee ŋusẽ gã si doa go le nukliaŋusẽ ƒe wowó me la le!\n‘Nusianu si me Gbɔgbɔ Le’\n15. Esi Yehowa ƒo nu tso gbemelã vovovowo ŋu la, nukae wòfia Hiob?\n15 Nu bubu si gaɖe Yehowa ƒe nuwɔŋusẽ fia nyuie la dze le lã gbogbo siwo le anyigba dzi ŋu. Woyɔ nu geɖe siwo kafua Yehowa le Psalmo 148 me, eye woyɔ “gbemelãwo kple aƒemelãwo” le kpukpui 10 lia me. Be amegbetɔ nanya nusita wòle be wòade bubu deto Wɔla ŋu la, Yehowa ƒo nu ɣeaɖeɣi na Hiob tso lã aɖewo abe dzata, gbetedzi, tò, Behemoth (alo tɔmenyi), kple Leviathan (si anye lo) ŋu. Le susu ka ta? Ne amegbetɔ vɔ̃na na lã sẽŋu wɔadã siawo siwo womate ŋu amla o la, ke aleke wòle be woabu wo Wɔlae?—Hiob, ta 38-41.\n16. Nukae wɔ dɔ ɖe dziwò le xe siwo Yehowa wɔ dometɔ aɖewo ŋu?\n16 Woyɔ “xevi dzodzoewo” hã le Psalmo 148:10. Wò ya bu wo ƒomevi vovovo siwo li ŋu kpɔ! Yehowa ƒo nu tso golo, si ‘koa sɔ kple edola,’ ŋu na Hiob. Ele eme baa be xe sia si kɔkɔ meta eve kple afã la mate ŋu adzo o ya, gake ete ŋu ƒua du kilometa 65 le gaƒoƒo ɖeka me, eye ne eɖe afɔ ɖeka la, dometsotsoa nye meta ene kple afã! (Hiob 39:13, 18) Le xe si woyɔna be albatross gome la, enɔa yame le atsiaƒu dzi le eƒe agbenɔɣi katã kloe. Xe sia nye agbasala tso dzɔdzɔme, eye ne ekeke eƒe aʋala me la, ade meta etɔ̃. Ete ŋu saa agba le yame ɣeyiɣi didi aʋala maƒomaƒoe. Gake aɖitsi ya le sue ŋutɔ ne míetsɔe sɔ kplii, eye eƒe didime katã nye sentimeta 5 pɛ ko, eyae nye xe suetɔ kekeake le xexeame. Ete ŋu ƒoa aʋala zi 80 le sɛkɛnd ɖeka ko me! Aɖitsi, siwo daa dzo abe sikanu toaʋala suesuewo ene, te ŋu tɔna ɖe teƒe ɖeka le yame abe helikɔpta ene eye wote ŋu dzona yia megbemegbee gɔ̃ hã.\n17. Aleke gbegbee boso si nye blue whale la loloe, eye ne míede ŋugble le lã siwo Yehowa wɔ ŋu la, aleke míaƒo nya tae?\n17 Wogblɔ le Psalmo 148:7 be “bosowo” gɔ̃ hã kafua Yehowa. Bu boso si ame geɖe buna be eyae nye lã gãtɔ kekeake le anyigba sia dzi, si nye esi woyɔna be blue whale ŋu kpɔ. ‘Ƒumelã klitsu’ sia si nɔa atsiaƒu gɔme ʋĩ la, ƒe didime te ŋu ɖoa meta 30 alo ete ŋu wua nenema kura gɔ̃ hã. Eƒe kpekpeme ate ŋu ade atiglinyi tsitsi 30 ƒe kpekpeme nu. Eƒe aɖe ɖeɖe dzaa ƒe kpekpeme ade atiglinyi ɖeka ƒe kpekpeme nu. Eƒe dzi lolo de ʋu sue ƒe lolome nu. Dzi gã sia tsona zi 9 le aɖabaƒoƒo ɖeka me—evɔ aɖitsi ƒe dzi tsona wòdea zi 1,200 le aɖabaƒoƒo ɖeka me. Ne mede ɖeke o hã la, boso gã sia ƒe ʋuka ɖeka lolo ale gbegbe be ɖevi ate ŋu ata ato eme. Ðikeke mele eme o be eʋãa dzi na mí be míawo hã míagblɔ nuxlɔ̃amenya si wotsɔ wu Psalmowo ƒe agbalẽa nui, be: “Nusianu, si me gbɔgbɔ le la, nekafu Yehowa!”—Psalmo 150:6.\nNusɔsrɔ̃ tso Yehowa ƒe Nuwɔŋusẽ Ŋu\n18, 19. Nusiwo Yehowa wɔ ɖe anyigba sia dzi hamehame nenie li, eye nukae nusiwo wòwɔ la fia mí tso eƒe dziɖulanyenye ŋu?\n18 Nukae míesrɔ̃ tso alesi Yehowa zãa eƒe nuwɔŋusẽe me? Nu hamehame siwo wòwɔ la na ŋɔdzi lé mí. Hakpala aɖe gblɔ be: “Yehowa, wò dɔwɔwɔwo sɔ gbɔ loo! . . . Anyigba yɔ fũ kple wò nuwɔwɔwo.” (Psalmo 104:24) Nyateƒe tututue! Nugbagbeŋutinunyalawo de dzesii be nu gbagbe vovovo miliɔn ɖeka kple edzivɔe le anyigba dzi; gake amewo le susu vovovowo dom ɖa be woasɔ gbɔ ade miliɔn 10, miliɔn 30, alo be woawu nenema. Ɣeaɖewoɣi la, amegbetɔ aɖaŋudɔwɔla te ŋu kpɔnɛ be yemeganya nu yeye si yeawɔ o. Gake edze ƒã be seɖoƒe meli na Yehowa ƒe nuwɔŋutete o—meli na eƒe ŋusẽ si le esi be wòato nu yeye vovovowo vɛ ahawɔ wo o.\n19 Alesi Yehowa zãa eƒe nuwɔŋusẽe la fia nane mí tso eƒe dziɖulanyenye ŋu. Nya si nye “Wɔla” ɖeɖe kura gɔ̃ hã na Yehowa ɖe vovo tso nu bubu ɖesiaɖe si le xexeame, siwo katã nye eƒe “nuwɔwɔwo,” la gbɔ. Womeyɔa Yehowa ƒe Tenuvi, amesi nye “dɔnunɔla” le nuwo wɔɣi, gɔ̃ hã le Biblia me be Wɔla alo hati Wɔla gbeɖe o. (Lododowo 8:30; Mateo 19:4) Ke boŋ eyae nye ‘nuwɔwɔwo katã ƒe ŋgɔgbevi.’ (Kolosetɔwo 1:15) Wɔla ƒe ɖoƒe si Yehowa le la wɔe be gome le esi be eya koe dze akpɔ dziɖuŋusẽ ɖe xexeame katã dzi.—Romatɔwo 1:20; Nyaɖeɖefia 4:11.\n20. Gɔmesese ka nue Yehowa dzudzɔ le tso esime wòwu anyigba dzi nuwo wɔwɔ nu?\n20 Ðe Yehowa dzudzɔ eƒe nuwɔŋusẽa zazã? Enye nyateƒe be Biblia gblɔ be esi Yehowa wu nuwo wɔwɔ nu le nuwɔwɔ ŋkeke adelia dzi la, “[edzudzɔ] le ŋkeke adreagbe tso eƒe dɔ, siwo katã wòwɔ la me” ya. (Mose I, 2:2) Apostolo Paulo ɖee fia be ‘ŋkeke’ adrelia sia ƒe didime nye ƒe akpe geɖe, elabena wogakpɔtɔ nɔ ŋkekea me le eŋɔli gɔ̃ hã. (Hebritɔwo 4:3-6) Gake ɖe ‘dzudzɔ’ fia be Yehowa tɔ te dɔ ɖesiaɖe wɔwɔa? Ao, Yehowa medzudzɔa dɔwɔwɔ gbeɖe o. (Psalmo 92:5; Yohanes 5:17) Ekema kpuie ko la, eƒe dzudzɔ la fia be anyigbadzinu siwo míekpɔna kple ŋku wɔwɔe wòtɔ te. Gake ele dɔ si hiã be wòawɔ ne eƒe tameɖoɖowo nava eme la dzi madzudzɔmadzudzɔe. Dɔ ma ƒe akpa aɖee nye alesi wòna eƒe gbɔgbɔ ʋã amewo woŋlɔ Ŋɔŋlɔ Kɔkɔeawoe. Eƒe dɔa lɔ “nuwɔwɔ yeye,” si ŋu míaƒo nu tsoe le Ta 19 lia me, gɔ̃ hã ɖe eme.—Korintotɔwo II, 5:17.\n21. Aleke Yehowa ƒe nuwɔŋusẽ awɔ dɔ ɖe amegbetɔ wɔnuteƒewo dzi yi ɖe mavɔmavɔ mee?\n21 Ne Yehowa ƒe dzudzɔŋkekea wu enu mlɔeba la, ate ŋu agblɔ le eƒe anyigba dzi nuwɔwɔwo katã ŋu be “wonyo ŋutɔ,” abe alesi wògblɔe le nuwɔwɔ ŋkeke adeawo ƒe nuwuwu ene. (Mose I, 1:31) Esusɔ be míalala akpɔ alesi wòadi be yeazã yeƒe nuwɔŋusẽ si seɖoƒe meli na o lae le ɣeyiɣi ma megbe. Aleke ke wòanɔ o, míate ŋu aka ɖe edzi be alesi Yehowa azã eƒe nuwɔŋusẽa akpɔtɔ awɔ nuku na mí godoo. Míayi edzi anɔ nu geɖe srɔ̃m tso Yehowa ŋu to nusiwo wòwɔ dzi yi ɖe mavɔmavɔ me. (Nyagblɔla 3:11) Zi alesi míayi edzi anɔ nu srɔ̃m tso eŋui la, zi nenemae bubu deto si míatsɔ nɛ la ade toe ɖe edzi—eye zi nenemae míate ɖe mía Wɔla Gã la ŋui.\n^ mm. 2 Be míate ŋu akpɔ alesi gbegbe wòdidii tso mía gbɔ le susu me la, bu nusia ŋu kpɔ: Ne èɖo ʋu be yeazɔ mɔ didime ma—ale be ʋua le du ƒum kilometa 160 le gaƒoƒo ɖeka me, wòyi edzi gaƒoƒo 24 la katã ŋkeke ɖesiaɖe matɔmatɔe—la, mɔa zɔzɔ axɔ ƒe alafa ɖeka kple edzivɔ hafi nàɖo!\n^ mm. 6 Ame aɖewo bui be anye be didiƒekpɔmɔ̃ madeŋgɔ aɖee blematɔwo zã le Biblia ƒe ɣeyiɣiwo me. Woƒe susue nye be ne manye nenemae o la, aleke wɔ hafi ɣeyiɣi ma me tɔwo te ŋu nya be le amegbetɔ ƒe nukpɔkpɔ nu la, ɣletiviwo ƒe xexlẽme sɔ gbɔ nenema gbegbe eye be xexlẽme mele wo ŋu o? Nuŋububu masɔmasɔ ma wɔe be wometsɔ bubu si dze na Yehowa, amesi nye Biblia Ŋlɔla la, nɛ o.—Timoteo II, 3:16.\n^ mm. 7 Bu ɣeyiɣi didi si nàtsɔ axlẽ ɣletivi biliɔn 100 ko ŋu kpɔ. Ne ɖe nàte ŋu axlẽ ɖeka le sɛkɛnd ɖeka ɖesiaɖe me—eye nànɔ exexlẽ dzi gaƒoƒo 24 bliboa gbesiagbe—la, ƒe 3,171 sɔŋ ye nàtsɔ axlẽe!\nPsalmo 8:4-10 Aleke Yehowa ƒe nuwɔwɔwo ate ŋu afia ɖokuibɔbɔ mí?\nPsalmo 19:2-7 Nukae Yehowa ƒe nuwɔŋusẽ ate ŋu aʋã mí be míawɔ, eye nukatae?\nMateo 6:25-34 Aleke ŋugbledede le Yehowa ƒe nuwɔŋusẽ ŋu akpe ɖe mía ŋu be míaɖu dzimaɖitsitsi dzi atsɔ nusiwo hiã aɖo nɔƒe vevitɔ le agbe mee?\nDɔwɔwɔwo 17:22-31 Aleke alesi Yehowa zãa eƒe nuwɔŋusẽe fia mí be trɔ̃subɔsubɔ menyo o eye be Mawu mele adzɔge tso mía gbɔ o?\nSrɔ̃ ale si nàte ŋu akpe ɖe amewo ŋu woanya ame si tututu Wɔla la nye kple ale si nàdo ŋusẽ wò xɔse.


Marko 4 | Biblia Le Internet Dzi | Xexe Yeye Gɔmeɖeɖe (1984)\n4 Eye wògate nufiafia le ƒua nu. Eye ameha gã aɖe ŋutɔ ƒo ƒu ɖe eŋu, eya ta ege ɖe tɔdziʋu aɖe me, eye wòbɔbɔ nɔ eme le ƒua dzi, gake ameha blibo la katã ya nɔ ƒua nu. 2 Eye wòte nu geɖewo fiafia wo to kpɔɖeŋuwo me, eye le eƒe nufiafia me la, egblɔ na wo be: 3 “Miɖo to. Kpɔ ɖa! Nukuwula la do go yi nuku wu ge. 4 Eye esi wònɔ nukua wum la, eƒe ɖe ge ɖe mɔ to, eye xeviwo va fɔe mi. 5 Eye bubu ge ɖe kpenyigba dzi, eye abe ale si wònɔna ene la, mekpɔ anyi sɔgbɔ le afi ma o, eye wòmie enumake elabena anyia mede to o. 6 Gake esi ɣe dze la, ŋdɔkutsu ɖui, eye esi ke meli nɛ o ta la, eyrɔ. 7 Eye bubu ge ɖe ŋuwo me, eye ŋuawo va vu tsyɔ edzi, eye metse ku aɖeke o. 8 Gake bubu aɖewo ya ge ɖe anyigba nyui dzi, eye esi womie hele tsitsim la, wote tsetse, ɖewo teƒe blaetɔ̃, ɖewo blaade, eye ɖewo alafa ɖeka.” 9 Eya ta egblɔ nya sia kpee be: “Ame si to li na be wòasee la, nesee.” 10 Ke esi eya ɖeka li la, ame siwo le egbɔ kpe ɖe ame wuieveawo ŋu la te nyabiabiae tso kpɔɖeŋuawo ŋu. 11 Eye wògblɔ na wo be: “Miawo la, wona Mawu fiaɖuƒe la ƒe nya ɣaɣla kɔkɔe la mi, gake le ame siwo le egodo gome la, kpɔɖeŋuwo koe nuwo katã nye na wo, 12 bene togbɔ be wole nu kpɔm hã la, woakpɔ nu gake womadze sii o, eye togbɔ be wole nu sem hã la, woasee gake womase egɔme o, eye womatrɔ gbeɖe, be woatsɔe ake wo o.” 13 Egagblɔ na wo hã be: “Mienya nu si kpɔɖeŋu sia fia o, ekema aleke miawɔ ase kpɔɖeŋu bubuawo katã gɔme? 14 “Nukuwulaa le nya la wum. 15 Eya ta esiawoe nye ame siwo le mɔ to le afi si wowu nya la ɖo; gake ne wonya see ko la, Satana vana, eye wòɖea nya si wowu ɖe wo me la dzonɛ. 16 Eye nenema kee esiawoe nye esiwo wowu ɖe kpenyigba dzi la: ne wonya se nya la ko la, woxɔnɛ kple dzidzɔ. 17 Ke hã, womeli ke le wo ɖokuiwo me o, gake wonɔa anyi hena ɣeyiɣi aɖe; eye ne xaxa alo yometiti nya va le nya la ta ko la, ezua nukikli na wo. 18 Eye bubuwo hã li, siwo wowu ɖe ŋuwo me; esiawoe nye ame siwo se nya la, 19 gake nuɖoanyi sia me dzimaɖitsitsiwo, kple kesinɔnuwo ƒe amebleŋusẽ, kpakple nu susɔeawo ƒe amedzodzro gena ɖe wo me hevuna tsyɔa nya la dzi, eye metsea ku o. 20 Mlɔeba la, esiwo wowu ɖe anyigba nyui dzi lae nye ame siwo sea nya la, eye woxɔnɛ nyuie, eye wotsea ku, ɖewo teƒe blaetɔ̃, ɖewo blaade, eye ɖewo alafa ɖeka.” 21 Eye wòyi edzi gblɔ na wo be: “Wometsɔa akaɖi vanɛ, be woatsɔ ada ɖe nudokusi alo abati te o, menye nenemae oa? Wotsɔnɛ vana, be woadae ɖe akaɖiti dzi, menye nenemae oa? 22 Elabena womeɣlaa naneke, ne menye kple susu be woava ɖee ɖe go tae o; wometsyɔa nu naneke dzi nyuie, ne menye kple susu be woana wòava dze gaglãa tae o. 23 Ame si to li na be wòasee la, nesee.” 24 Egagblɔ na wo be: “Milé to ɖe nu si sem miele la ŋu nyuie. Nudzidzenu si mietsɔ le nu dzidzem na amewo la, eya kee woatsɔ adzidze nu na miawo hã, ɛ̃, woagade edzi na mi akpee. 25 Elabena ame si si nu le la, woatsɔ geɖe akpee nɛ; gake ame si si nu mele o la, woaxɔ nu si le esi la kura gɔ̃ hã le esi.” 26 Eye wòyi edzi gblɔ be: “Mawu fiaɖuƒe la le abe ɣeyiɣi si me ame wua nuku ɖe anyigba ene, 27 eye wòdɔa alɔ̃ le zã me, eye wòfɔna le ŋkeke me, eye nuku la miena hetsina, gake ale si tututu wòdzɔna ya la, menyana o. 28 Anyigba la ŋutɔ nana nuku wɔna le eɖokui si vivivi: gbã la, aŋgba ɖeka, emegbe ta si ŋu kutsetsea ava nɔ, eye mlɔeba kutsetse bliboa. 29 Gake ne kutsetsea ɖe mɔ ko la, etsɔa hɛ gobɛ ɖe eŋu, elabena nuŋeɣi ɖo.” 30 Eye wòyi edzi gblɔ be: “Nu kae míatsɔ Mawu fiaɖuƒe la asɔ kplii, alo kpɔɖeŋu kae míawɔ tso eŋu? 31 Esɔ kple atiku sue aɖe,* si nye anyigba dzi nuku suetɔ kekeake le ɣeyiɣi si me woƒãe ɖe anyigba me— 32 ke ne woƒãe la, emiena, eye wòva lolona wu abɔ me numiemiewo katã, eye wòɖea alɔ gãwo, ale be dziƒoxewo tea ŋu nɔa eƒe vɔvɔli te.” 33 Eya ta egblɔa nya la na wo to kpɔɖeŋu siawo ƒomevi me, zi ale si woate ŋu ase wo gɔme ko. 34 Le nyateƒe me la, meƒoa nu na wo ne menye to kpɔɖeŋu me o, gake ne woa kple eƒe nusrɔ̃lawo ɖeɖe woli la, eɖea nuwo katã me na wo. 35 Eye gbe ma gbe, esi fiẽsi ɖo la, egblɔ na wo be: “Mina míayi go kemɛ dzi.” 36 Eya ta esi woɖe asi le ameha la ŋu vɔ la, woku tɔdziʋua dzo esime wònɔ eme, eye tɔdziʋu bubuwo kpe ɖe wo ŋu. 37 Azɔ ya sesẽ aɖe te ƒoƒo, eye ƒutsotsoewo nɔ ŋeŋem ɖe tɔdziʋu la me, ale be tsi yɔ ʋua kloe. 38 Gake enɔ tɔdziʋua gɔme le megbe lɔƒo nɔ alɔ̃ dɔm le suɖui aɖe dzi. Eya ta wonyɔe hegblɔ nɛ be: “Nufiala, meka wò be míele tsɔtsrɔ̃m oa?” 39 Tete wòtso, eye wòblu ɖe ya la ta hegblɔ na ƒu la be: “Zi ɖoɖoe! Dze eme!” Eye ya la nu fa, eye ɖoɖoe zi toŋtoŋtoŋ. 40 Azɔ egblɔ na wo be: “Nu ka tae vɔvɔ̃ ɖo mi? Ðe xɔse aɖeke mele mia si haɖe oa?” 41 Gake wovɔ̃ ale gbegbe, eye wogblɔ na wo nɔewo be: “Ame ka gɔ̃e nye esia, elabena ya kple ƒu kura gɔ̃ hã ɖoa toe?”\n^ Helagbe, “sinapi.”


Yosef Kple Nɔviaŋutsuwo | Biblia Me Ŋutinya\nKPƆ alesi gbegbe ŋutsuvi ma lé blanui, eye mɔkpɔkpɔ bu ɖee la ɖa. Yosef ye nye sia. Fifi laa nɔviaŋutsuwo dzrae na ŋutsu siawo, siwo yina ɖe Egipte la. Woawɔ Yosef kluvii le afima. Nukatae fofoviawo wɔ nu vlo sia? Elabena woʋã ŋu Yosef.\nWo fofo Yakob lɔ̃ Yosef vevie ŋutɔ. Edoa vivi ɖe eŋu ŋutɔ, eyata ena wotɔ awu ʋlaya nyui aɖe nɛ. Esi nɔviaŋutsu tsitsi 10 la kpɔ alesi gbegbe Yakob lɔ̃nɛ la, wode asi ŋuʋaʋã me helé fu Yosef. Gake susu bubu aɖe hã tae wolé fui ɖo.\nYosef ku drɔ̃e eve. Le Yosef ƒe drɔ̃e eveawo katã me la, nɔviawo bɔbɔ de ta agu nɛ. Esi Yosef lĩ drɔ̃e siawo na nɔviawo la, woƒe fulélea nu sẽ ɖe edzi wu tsã.\nGbeɖeka esi Yosef nɔvi tsitsiawo nɔ wo fofo ƒe alẽwo kplɔm la, Yakob dɔ Yosef be wòayi aɖakpɔ alesi wolii. Esi Yosef nɔviwo kpɔe wògbɔna la, wo dometɔ aɖewo gblɔ be: ‘Mina míawui!’ Ke Ruben, woƒe tsitsitɔ kekeake gblɔ be: ‘Ao, migawɔ nu ma o!’ Ðe eteƒe la, wolé Yosef hetsɔe ƒu gbe ɖe do ƒuƒlu aɖe, si me tsi mele o la me. Emegbe wobɔbɔ nɔ anyi be yewoade adaŋu tso alesi yewoawɔe la ŋu.\nGaƒoƒo sia mee ŋutsu aɖewo, siwo nye Ismaeltɔwo la va ɖo afima. Yuda gblɔ na fofoviawo bena: ‘Mina míatsɔe dzra na Ismaeltɔwo.’ Eye wowɔ nenema. Wotsɔ Yosef dzra hexɔ klosalo 20. Vlodoame kple ŋutasesẽ ka gbegbee nye esi!\nNya ka gblɔ ge nɔviaŋutsuawo ala na wo fofo? Wowu gbɔ̃ hetsɔ Yosef ƒe awu ʋlaya nyui la bliba ɖe ʋu la me. Wotsɔ awu ʋlaya la yi aƒemee hetsɔ na wo fofo Yakob gblɔ bena: ‘Míefɔ nusia. Lé ŋku ɖe eŋu kpɔ be menye Yosef ƒe awu ʋlayae o hã.’\nYakob kpɔe be awu lae. Edo ɣli bena: ‘Lã wɔadã aɖe anya wu Yosef.’ Nenema tututu dim Yosef nɔviŋutsuawo le be yewo fofoa nasusu. Yakob lé blanui vevie ŋutɔ. Efa avi ŋkeke geɖe. Gake Yosef meku hafi o. Na míakpɔ nusi dzɔ ɖe eyama dzi le afisi wokplɔe yii la ɖa.\nMose I, 37:1-35.


1 Korintotɔwo 4:5\nEyata migadrɔ̃ ʋɔnu naneke, hafi ɣeyiɣi la nava ɖo o, halase esime Aƒetɔ la ava, amesi ahe viviti me nya ɣaɣlawo ava kekeli nui, eye wòaɖe dzimedaŋudedewo ɖe go afia la, ekema amesiame akpɔ kafukafu tso Mawu gbɔ.\n1 Korintotɔwo 11:31\nElabena ɖe mieɖu mia ɖokui me kpɔ la, anye ne womele ʋɔnu drɔ̃ ge mi o.\n2 Korintotɔwo 5:10\nElabena ele na mí katã bena, miatsɔ mía ɖokui afia le Kristo ƒe ʋɔnudrɔ̃zikpui la ŋgɔ, bene amesiame naxɔ nu ɖe alesialesi wòwɔ le ŋutilã me nɔnɔ me la nu, nenye nyuie alo vɔ̃.\n2 Petro 2:4\nElabena ne Mawu mekpɔ mawudɔla wɔnuvɔ̃wo ƒe nublanui o, ke wòtsɔ viviti tsiɖitsiɖi ƒe kɔsɔkɔsɔwo bla wo hetu asi wo xlã ɖe dzomavɔʋe me, bena woadzra wo ɖo hena ʋɔnudɔdrɔ̃;\nelabena eɖo ŋkeke, si dzi wòle ʋɔnu drɔ̃ ge xexeame godoo le dzɔdzɔenyenye nu to ŋutsua ɖe, si woɖo la dzi; eye wòle xɔse dom ɖe amewo katã, le esi wòfɔe ɖe tsitre tso ame kukuwo dome la ŋuti.\nNyagblɔla Salomo 12:14\nElabena Mawu le nuwɔwɔwo katã, siwo ɣla la, he ge ava ʋɔnui, eɖanye nyui alo vɔ̃ o.\nEye alesi woɖoe na ame be, woaku zi ɖeka, eye esia megbe wòakpɔ ʋɔnudɔdrɔ̃ la,\nAmesi le gbeyem, eye mexɔa nye nyawo o la, ekpɔ amesi le ʋɔnu drɔ̃mi; nya, si megblɔ la, eya ke ladrɔ̃ ʋɔnui le nuwuwuŋkeke la dzi.\nEye mele egblɔm na mi bena; Nya dzodzro sia nya dzodzro, si amegbetɔwo lagblɔ la, wòabu akɔnta le eŋuti le ʋɔnudrɔ̃gbeŋkeke la dzi.\nKe le ŋkeke ma kple gaƒoƒo ma ŋuti la, amea ɖeke menyae o; mawudɔla, siwo le dziƒowo, kple Vi la hã menyae o, negbe Fofonye ɖeka ko.\nEle dzi me yɔ dziƒo kple anyigba ɖa, ne wòadrɔ̃ ʋɔnu eƒe dukɔ.\nle Yehowa ŋku me: elabena egbɔna, egbɔna ʋɔnu drɔ̃ ge anyigba; adrɔ̃ ʋɔnu xexeame ɖe dzɔdzɔenyenye nu kple dukɔwo ɖe eƒe nyateƒe nu.\nle ŋkeke, si dzi Mawu adrɔ̃ ʋɔnu amewo ƒe nu ɣaɣlawo le nye nyanyuie la nu to Yesu Kristo dzi la dzi.\n Anyigbadzinɔla, nuwɔame gbɔna ɖe dziwò! Ɣeyiɣi la gbɔna, nuxagbe tu aƒe, eye menye aseyetsotso le towo dzi o! Azɔ ekpɔtɔ vie matrɔ nye dziku aƒo ɖe dziwò, eye nye dɔmedzoe katã nu nafa ɖe ŋuwò, madrɔ̃ ʋɔnu wò ɖe wò zɔzɔme nu, eye mahe wò ŋunyɔnuwo katã ava dziwò:\n Eye mekpɔ fiazikpui ɣi gãa ɖe kple amesi bɔbɔ nɔ edzi, amesi ƒe ŋku me anyigba kple dziƒo si tso, eye womegakpɔ teƒea ɖeke na wo o. Eye mekpɔ ame kukuwo, ame tsitsiwo kple ɖeviwo, le tsitre ɖe fiazikpui la ŋgɔ, eye woʋu agbalẽwo; eye woʋu agbalẽ bubua ɖe, si nye agbegbalẽ; eye wodrɔ̃ ʋɔnu ame kukuawo ɖe nusiwo woŋlɔ ɖe agbalẽawo me le woƒe dɔwɔwɔwo ŋuti la nu. Eye atsiaƒu ɖe ame kuku, siwo le eme la, hena, eye ku kple tsieƒe woɖe ame kuku, siwo le wo si la, hena, eye wodrɔ̃ ʋɔnu amesiame ɖe eƒe dɔwɔwɔwo nu. Eye wotsɔ ku kple tsiẽƒe ƒu gbe ɖe dzota la me. Dzota sia enye ku evelia. Eye ne womekpɔ amea ɖe ƒe ŋkɔŋɔŋlɔ le agbegbalẽa me o la, wotsɔnɛ ƒua gbe ɖe dzota la me.


ABE ALESI JOYCELYN VALENTINE GBLƆE ENE\nLe ƒe 1989 me la, srɔ̃nye dzo yi dɔ wɔ ge le duta. Edo ŋugbe be yeaɖo ga ɖem ne matsɔ anɔ mía vi enyiawo dzi kpɔm. Kwasiɖawo va yi, gake nyemese eŋkɔ o. Ɣletiwo va yi eye nyemese nya aɖeke tso srɔ̃nye gbɔ o. Meyi edzi nɔ dzi dem ƒo na ɖokuinye be, ‘Ne nuwo nya ka ɖe eme nɛ ko la, atrɔ agbɔ va aƒe.’\nESI ga menɔ asinye matsɔ akpɔ nye ƒomea dzi o ta la, metsi dzi ale gbegbe. Le nye zãdomadɔalɔ̃e geɖeawo me la, mebiaa nya sia ɖokuinye be, ‘Aleke wɔ srɔ̃nye agblẽ eƒe ƒomea ɖi alea?’ Mlɔeba la, meva lɔ̃ ɖe nyateƒe si wònye be srɔ̃nye gblẽ mí ɖi la dzi. Vaseɖe egbea, si nye ƒe 16 aɖewoe nye si si wògblẽ mí ɖi megbe hã la, metrɔ gbɔ o. Esia wɔe be nye ɖeka koe va he vinyeawo, srɔ̃nye ƒe kpekpeɖeŋu manɔmee. Esia wɔwɔ menɔ bɔbɔe o, gake ekpɔkpɔ be vinyewo le Yehowa ƒe mɔ dzi zɔm la na dzi le dzɔyem ale gbegbe. Gake hafi magblɔ alesi nuwo va yi na míaƒe ƒomea na mi la, mina magblɔ nye ŋutinye na mi.\nBiblia ƒe Mɔfiafia Didi\nWodzim le ƒe 1938 me le Carib-ƒukpo, si nye Jamaica, dzi. Togbɔ be Papa megblɔ kpɔ be yenye sɔlemeha aɖe me tɔ o hã la, ebua eɖokui mawuvɔ̃lae. Ne zã do la, ebiana tsoa asinye zi geɖe be maxlẽ Biblia-gbalẽ si nye Psalmowo na ye. Le ɣeyiɣi aɖe megbe la, mete ŋu va gblɔa psalmo geɖe me nyawo tso tame. Dada dea sɔleme aɖe le míaƒe nutoa me, eye wòkplɔam dea sɔleme ɣeaɖewoɣi.\nWogblɔna na mí le sɔlemea be Mawu tsɔa ame nyuiwo yina dziƒoe eye wòtɔa dzo ame vɔ̃ɖiwo tegbee le dzomavɔ me. Wogblɔ na mí hã be Yesue nye Mawu eye be elɔ̃ ɖeviwo. Esia na meva tɔtɔ hevɔ̃na na Mawu. Mebiaa ɖokuinye be, ‘Aleke Mawu si lɔ̃ mí la anɔ funyafunya wɔm amewo le dzo mee?’\nDzomavɔ ŋu bubu naa mekua drɔ̃e baɖawo. Le ɣeyiɣi aɖe megbe la, mete Biblia ŋuti nyatakakawo dɔdɔ tso Seventh-Day Adventist Church tɔwo gbɔ. Woawo fiaa nu be womanɔ funyafunya wɔm ame vɔ̃ɖiwo tegbee o, ke boŋ woatɔ dzo wo woabi azu afi ko evɔ. Edze abe susu nɔ nya sia ya me nam ene, eyata mete woƒe sɔleme dede. Gake mekpɔe be woƒe nufiafiawo tɔtɔa ame, eye nusi srɔ̃m menɔ la meɖɔ nusiwo mebuna vodadatɔe be wonye agbenyuinɔnɔ la ɖo o.\nƔemaɣi la, ame geɖewo lɔ̃na ɖe edzi be matrewɔwɔ menyo o. Ke hã, mía kple ame geɖewo míebui be amesiwo nɔa gbɔdɔdɔ ƒe agbegbegblẽ nɔm kple ame vovovowoe nye matrewɔlawo. Eyata mebunɛ be ame eve siwo meɖe wo nɔewo o siwo dɔna gake womegadɔna kple ame bubu aɖeke o la mewɔ nuvɔ̃ o. (Korintotɔwo I, 6:9, 10; Hebritɔwo 13:4) Dzixɔse ma wɔe be medzi vi ade na ŋutsu si gbɔ menɔ hafi wòɖem mezu srɔ̃a le se nu la.\nŊgɔyiyi le Gbɔgbɔ Me\nLe ƒe 1965 me la, Vaslyn Goodison kple Ethel Chambers va nɔ Bath-nuto si te ɖe mía ŋu la me. Wonye mɔɖelawo, alo Yehowa Ðasefo siwo subɔna ɣeyiɣiawo katã, eye gbeɖeka woƒo nu kple fofonye. Elɔ̃ be woava srɔ̃ Biblia kpli ye le aƒeme. Ne mele aƒeme wova la, woƒoa nu kple nye hã. Togbɔ be mebua nazã ɖe Yehowa Ðasefowo ŋu vevie ŋutɔ hã la, meɖoe be mía kpli wo míanɔ Biblia me dzrom bene maɖe woƒe vodadawo afia wo.\nMebia nya gbogbo aɖewo le numedzodzroa me, eye Ðasefoawo tsɔ Biblia ɖo wo katã ŋui nam. To woƒe kpekpeɖeŋu me la, meva nyae be ame kukuwo meganya naneke o eye womekpea fu aɖeke le dzomavɔ me o. (Nyagblɔla 9:5, 10) Mesrɔ̃ nu hã tso mɔkpɔkpɔ si li be míava nɔ agbe mavɔ le Paradiso me le anyigba dzi ŋu. (Psalmo 37:11, 29; Nyaɖeɖefia 21:3, 4) Togbɔ be fofonye megayi Biblia-nusɔsrɔ̃a dzi o hã la, mete kpekpewo dede le Yehowa Ðasefowo ƒe hame si le mía gbɔ la me. Ŋutifafa si me wowɔa kpekpeawo le kple ɖoɖo si nu wowɔnɛ ɖo la na mete ŋu srɔ̃ nu geɖe tso Yehowa ŋu. Mede nutome sue kple nutome gã takpekpewo, siwo nye kpekpe gã siwo Ðasefoawo wɔna. Biblia si meva nya nyuie alea na didi vevi aɖe ɖo menye be masubɔ Yehowa alesi dzea eŋu. Gake kplamatsedonu aɖe nɔ mɔ me nam.\nƔemaɣi la, vi ade siwo medzi na ŋutsu si gbɔ menɔ esime mekpɔ ɖem haɖe o la, dometɔ etɔ̃e nɔ asinye. Mesrɔ̃e le Biblia me be, Mawu tsi tre ɖe gbɔdɔdɔ srɔ̃maɖemaɖee ŋu, eye nye dzitsinya va nɔ fu ɖem nam. (Lododowo 5:15-20; Galatiatɔwo 5:19) Esi lɔlɔ̃ si nɔ asinye na nyateƒea va nɔ to dem ɖe edzi la, medi vevie be mana nye agbe nasɔ ɖe Mawu ƒe se nu. Mlɔeba, metso nya me. Megblɔ na ŋutsu si gbɔ menɔ la be ele be míaɖe srɔ̃ loo alo be madzo le egbɔ. Togbɔ be ŋutsu si gbɔ menɔ la ƒe dzixɔsewo mewɔ ɖeka kple tɔnye o hã la, míeɖe srɔ̃ le se nu le August 15, 1970 dzi, si nye ƒe atɔ̃ tso esime Ðasefoawo ƒo nu kplim zi gbãtɔ dzi.\nLe December 1970 me la, metsɔ nyɔnyrɔxɔxɔɖetsime wɔ adzɔgbe si meɖe na Yehowa la ƒe dzesii.\nLe subɔsubɔdɔa gome la, nyemaŋlɔ ŋkeke gbãtɔ si mekpɔ gome le gbeƒãɖeɖedɔa me la be akpɔ o. Menɔ vɔvɔ̃m eye nyemenya alesi wodzea Biblia me dzeɖoɖowo gɔmee o. Le nyateƒe me la, nye dzi gbɔ ɖe eme esime aƒemenɔla gbãtɔ tso míaƒe dzeɖoɖoa dzi kpuie. Gake eteƒe medidi hafi vɔvɔ̃a do le menye o. Le ŋkekea ƒe nuwuwu la, dzi dzɔm ŋutɔ, le esi meƒo nu kpuiwo na ame geɖe tso Biblia ŋu eye mena míaƒe Biblia-srɔ̃gbalẽ aɖewo wo ta.\nŊusẽdodo Ƒomea le Gbɔgbɔ Me\nKaka ƒe 1977 naɖo la, vi enyie va nɔ míaƒe ƒomea me. Meɖoe kplikpaa be mawɔ nye ŋutete ɖesiaɖe atsɔ akpe ɖe nye ƒomea me tɔwo ŋu ne woasubɔ Yehowa. (Yosua 24:15) Eyata medzea agbagba vevie wɔa ƒome Biblia nusɔsrɔ̃ kpli wo edziedzi. Ɣeaɖewoɣi la, le nutikɔname ta la, medɔa akɔlɔ̃e ne ɖeviawo dometɔ aɖe le memamawo xlẽm míele sesem, eye ɖeviawo nyɔam. Gake ɖeɖiteameŋu mexe mɔ na mí kpɔ be míesrɔ̃ Biblia abe ƒome ene o.\nMedoa gbe ɖa edziedzi hã kple vinyeawo. Ne wonya tsi vie ko la, mefiaa wo be woa ŋutɔwo woanɔ gbe dom ɖa na Yehowa. Mekpɔa egbɔ be wo dometɔ ɖesiaɖe ŋutɔ do gbe ɖa hafi mlɔ anyi. Medoa gbe ɖa kple wo dometɔ siwo metsi ado gbe ɖa le wo ɖokui si o la ɖekaɖekae.\nGbã la, srɔ̃nye tsi tre ɖe ɖeviawo kpɔkplɔ ayi Kristotɔwo ƒe kpekpewoe ŋu. Ke hã, ɖeviawo gbɔ si eya ŋutɔ ava nɔ kpɔkpɔm ne medzo yi kpekpeawo la na wòɖe tsitretsiɖeŋua dzi kpɔtɔ. Ne zã do la, edina be yeaɖasrã ye xɔlɔ̃wo akpɔ, gake vi enyi kpɔkplɔ ɖe ŋuti ayi exɔlɔ̃wo gbɔ la medo dzidzɔ nɛ o! Emegbe la, eva kpena ɖe ŋunye medzrana ɖo na ɖeviawo be woayi kpekpe le Fiaɖuƒe Akpata me.\nEteƒe medidi o hamea ƒe kpekpewo katã dede kple gomekpɔkpɔ le dutoƒosubɔsubɔdɔa me va zu numame na ɖeviawo. Ne woke mɔ le dzomeŋɔli la, wodea gbeƒãɖeƒe kple mɔɖela, alo ɣeyiɣiawo katã ƒe subɔla, siwo le hamea me la zi geɖe. Esia kpe ɖe vinye sueawo ŋu be hamea kple gbeƒãɖeɖedɔa va nɔ vevie na wo.—Mateo 24:14.\nBe míaƒe ƒomea ƒe ganyawo naka ɖe eme ta la, srɔ̃nye te mɔzɔzɔ ɖawɔa dɔ le duta. Edzona le ƒomea gbɔ ɣeyiɣi didiwo gake etrɔna gbɔna ɖe ɖoɖo nu. Gake le ƒe 1989 me la, edzo eye megagbɔ o. Abe alesi megblɔe do ŋgɔ ene la, srɔ̃nye ƒe bubu na wɔna vɔ le ŋunye. Mefa avi zã gbogbo aɖewo hedo gbe ɖa na Yehowa vevie be wòafa akɔ nam ahana mado dzi, eye mese le ɖokuinye me be eɖo nye gbedodoɖawo ŋu. Mawunyakpukpuiwo abe Yesaya 54:4 kple Korintotɔwo I, 7:15 ene na nye susume dze akɔ anyi eye wodo ŋusẽm be makpɔ ŋgɔ tẽ. Le Kristo-hamea me la, ƒometɔwo kple xɔlɔ̃wo hã kpe ɖe ŋunye le seselelãme kple ŋutilã gome. Meda akpe na Yehowa kple eƒe amewo vevie ɖe woƒe kpekpeɖeŋua ta.\nMíeto tetekpɔ bubuwo hã me. Ɣeaɖeɣi la, woɖe vinyenyɔnuawo dometɔ ɖeka le hamea me ɖe agbe si mesɔ ɖe Ŋɔŋlɔawo nu o nɔnɔ ta. Melɔ̃ vinyewo katã vevie, gake nye nuteƒewɔwɔ na Yehowae nɔ vevie nam wu. Eyata le ɣeyiɣi ma me la, mía kple vinye mamlɛawo míewɔ ɖe Biblia ƒe mɔfiame si wòna ku ɖe alesi woawɔ nui ɖe amesiwo woɖe le hamea me ŋu la dzi pɛpɛpɛ. (Korintotɔwo I, 5:11, 13) Amesiwo mese nusi wònye wɔm míenɔ gɔme o la ɖu fewu le mía ŋu ale gbegbe. Gake esi wogbugbɔ vinyenyɔnua xɔ ɖe hamea me la, srɔ̃a gblɔ nam be alesi míelé Biblia ƒe gɔmeɖosewo me ɖe asi sesĩe la wɔ dɔ ɖe ye dzi ŋutɔ. Fifia la, woa kple eƒe ƒomea le Yehowa subɔm.\nTenɔnɔ Ðe Gakuxiwo Nu\nEsi srɔ̃nye gblẽ mí ɖi la, dɔ aɖeke menɔ asinye si me manɔ ga kpɔm tso ɣesiaɣi o, eye megaɖoa ga aɖeke ɖe ƒomea hã o. Nɔnɔme sia na míesrɔ̃e be agbe kpokploe si míele la nadze mía ŋu eye be míade asixɔxɔ gbɔgbɔmekesinɔnuwo ŋu wu esi míanɔ ŋutilãmenuwo yome. Esi ɖeviawo va srɔ̃ alesi woalɔ̃ wo nɔewo ahakpe ɖe wo nɔewo ŋu la, wova nɔ kplikplikpli wu. Esi tsitsitɔwo te dɔwɔwɔ la, wolɔ̃ faa kpe ɖe wo nɔvi suewo ŋu. Vinyenyɔnu tsitsitɔ, Marseree, kpe ɖe nɔvianyɔnu sue, Nicole, ŋu wòwu sekɛndrisuku ya teti nu. Gakpe ɖe eŋu la, mete ŋu ɖo nu kpotokpotoe dzraƒe sue aɖe. Ga sue si mekpɔna tso eme la kpe ɖe ŋunye mekpɔ míaƒe ŋutilãmenuhiahiã aɖewo gbɔ.\nYehowa megblẽ mí ɖi gbeɖegbeɖe o. Ɣeaɖeɣi la, megblɔ na nɔvinyɔnu Kristotɔ aɖe be ga mele mía si míatsɔ ayi nutome gã takpekpe aɖe o. Eɖo eŋu be: “Nɔvinyɔnu Val, ne ènya se be míele takpekpe yi ge ko la, dze agbadodo gɔme! Yehowa akpe ɖe mia ŋu.” Mewɔ ɖe eƒe aɖaŋuɖoɖoa dzi. Yehowa kpe ɖe mía ŋu, eye wòyi edzi le kpekpem ɖe mía ŋu. Takpekpe sue alo takpekpe gã aɖeke meto míaƒe ƒomea ŋu kpɔ le gakuxi ta o.\nLe ƒe 1988 me la, ahom sesẽ aɖe, si woyɔ be Hurricane Gilbert, tu le Jamaica, eye míesi dzo le míaƒe aƒeme yi ɖabe ɖe dedienɔƒe aɖe. Esi ya sesẽawo dze akɔ anyi vie la, mía kple vinyeŋutsu míedo le sitsoƒeteƒea be míaɖalé ŋku ɖe míaƒe aƒe si gbã gudugudu la ŋu. Esi míenɔ gbeɖuɖɔa me kam la, mekpɔ nane si medi vevie be matsɔ. Kasiaa, ya la gatso sesĩe ake, gake meku ɖe nusi medi be matsɔ teti la ŋu goŋgoŋ. Vinyeŋutsua do ɣli sesĩe gblɔ be: “Dada lee, da television la ɖi. Lot srɔ̃e nènyea?” (Luka 17:31, 32) Vinyeŋutsua ƒe nya ma na menyɔ le ɖokuinye me. Meɖe asi le television si ɖo tsi la ŋu kaba, eye mía kple evea míesi dzo yi ɖe dedienɔƒe.\nFifia ne meɖo ŋku edzi be mebu nye agbe ɖe television ta kloe la, ƒoƒo ɖoa lãme nam. Gake edzɔa dzi nam ne mebu gbɔgbɔmeŋudzɔnɔnɔ ƒe nya si vinyeŋutsua gblɔ le ɣeyiɣi ma dzi la ŋu. Meda akpe ɖe Biblia ƒe hehe si wòxɔ tso Kristo-hamea gbɔ la ta, ete ŋu kpe ɖe ŋunye meƒo asa na abi si anye ne maxɔ vevie la kpakple gbɔgbɔmefɔku si ɖewohĩ wòadom hafi la hã.\nAhom la gbã míaƒe aƒe la hegblẽ míaƒe nunɔamesiwo dome, eye esia hã na míelé blanui. Emegbe mía nɔvi Kristotɔwo nya aƒa na mí. Wode dzi ƒo na mí be míatsɔ ŋuɖoɖo ɖe Yehowa ŋu anɔ te ɖe nusiwo bu na mí la nu ahatsɔ dzonɔameme ayi subɔsubɔdɔa dzi, eye wokpe ɖe mía ŋu míegbugbɔ míaƒe aƒea tso. Dɔ ma si Ðasefo lɔlɔ̃nu faa dɔwɔlawo tso Jamaica kple duta va wɔ le lɔlɔ̃ kple ɖokuitsɔtsɔsavɔ me la wɔ dɔ ɖe mía dzi ale gbegbe.\nYehowa Ðoɖo Nɔƒe Gbãtɔ\nEsi vinye evelia, Melaine, wu suku nu la, ezu subɔla mɔɖela. Emegbe wokpee be wòaɖawɔ mɔɖeɖedɔa le hame bubu me, si bia be wòaɖe asi le eƒe dɔwɔɖui ŋu. Togbɔ be dɔ ma nana wòkpɔa ga tsɔ kpena ɖe míaƒe ƒomea ŋu hã la, míeka ɖe edzi be Yehowa akpɔ mía dzi ne mía dometɔ ɖesiaɖe tsɔ Fiaɖuƒea ƒe nuwo ɖo nɔƒe gbãtɔe. (Mateo 6:33) Emegbe wokpe vinyeŋutsu, Ewan, hã be wòava wɔ mɔɖeɖedɔa. Enɔ gakpekpeɖeŋu nam ƒomea, gake míede dzi ƒo nɛ be wòayi aɖawɔ mɔɖeɖedɔa eye míebia Yehowa ƒe yayra nɛ. Nyemeɖe dzi le ɖeviawo ƒo bene woagakeke woƒe Fiaɖuƒe subɔsubɔdɔa ɖe enu kpɔ o, eye hiã metu mía dometɔ siwo kpɔtɔ ɖe aƒeme hã kpɔ o. Ke boŋ míaƒe dzidzɔ dzi ɖe edzi, eye ɣeaɖewoɣi la, míete ŋu kpena ɖe amesiwo hiã tu la ŋu.\nEgbea, edzɔa dzi nam ŋutɔ be makpɔ be vinyewo le ‘zɔzɔm le nyateƒea me.’ (Yohanes III, 4) Fifia, vinyenyɔnuawo dometɔ ɖeka, Melaine, le srɔ̃a, si nye nutome sue dzikpɔla, ŋu wole mɔzɔzɔ ƒe subɔsubɔdɔa wɔm. Vinyenyɔnu, Andrea, kple srɔ̃a wonye mɔɖela veviwo, eye wòkplɔa srɔ̃a ɖo ne ele hamewo srãm kpɔ abe nutome sue dzikpɔla teƒenɔla ene. Vinyeŋutsu, Ewan, kple srɔ̃a wonye mɔɖela veviwo, eye wònye hamemegã. Vinyenyɔnu bubu, Ava-Gay, kple srɔ̃a wole dɔ wɔm le Yehowa Ðasefowo ƒe alɔdzedɔwɔƒe si le Jamaica. Jennifer, Genieve, kple Nicole kple wo srɔ̃ŋutsuwo kpakple wo viwo le subɔsubɔm dzonɔamemetɔe le hame siwo me wole la me. Marseree le gbɔnye, eye mía kple evea míele Port Morant Hamea me. Nye yayrawo sɔ gbɔ, elabena vinye enyiawo katã yi edzi le Yehowa subɔm.\nƔeyiɣiawo ƒe yiyi wɔe be lãmegbegblẽ va le fu ɖem nam. Fifia la, ƒunukpeƒetetedɔe le fu ɖem nam, gake megakpɔtɔ le dzidzɔ kpɔm le mɔɖeɖedɔa wɔwɔ me. Ɣeaɖeɣi la, nyemegate ŋu zɔna le nuto si me míenɔ, si me togbɛwo sɔ gbɔ ɖo, la o. Avu kple kɔe metsɔna wɔa nye subɔsubɔdɔae. Mete gasɔdodo kpɔ hekpɔe be eya ka ɖe eme nam wu afɔzɔzɔ. Eyata meƒle gasɔ xoxo aɖe dze dodo. Gbã la, ete ɖe vinyewo dzi be yewoakpɔ yewo dada si le ƒunukpeƒetetedɔ lém la wòanɔ gasɔ dom. Ke hã, edzɔa dzi na wo ŋutɔ be woakpɔ be meyi edzi le gbeƒã ɖem abe alesi medii ene.\nEdzɔa dzi nam ŋutɔ ne mekpɔ amesiwo mesrɔ̃ Biblia kpli la woxɔ nyateƒea. Medoa gbe ɖa na Yehowa ɣesiaɣi be wòakpe ɖe nye ƒomea me tɔwo katã ŋu be woayi edzi awɔ nuteƒe nɛ ato nuwuɣi sia me tsɔ yi ɖe mavɔmavɔ me. Makafu Yehowa, ‘Gbedodoɖasela’ Gã la, ahada akpe nɛ ɖe kpekpeɖeŋu si wònam metsɔ nɔ te ɖe vi enyi hehe le eƒe mɔwo nu la ta.—Psalmo 65:3.\nMía kple vinyewo, wo srɔ̃wo, kple mamayɔviwo\nMezãa gasɔ fifia tsɔ wɔa nye subɔsubɔdɔae


Ƒe Sia Ƒe Takpekpea Me Nyatakakawo Ƒe 2013 | Yehowa Ðasefowo\nGBE BUBU Afrikaans Albanian Armenian Armenian (West) Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chol Croatian Czech Danish Dutch Estonian Eŋlisi Eʋegbe Fante Fijian Finnish Franse Georgian German Greek Haitian Creole Hungarian Iloko Indonesian Italian Japanese Kannada Kinyarwanda Kirundi Korean Lithuanian Malagasy Mam Nahuatl (Central) Norwegian Nzema Polish Portuguese Portuguese (Portugal) Romanian Russian Sepedi Serbian Serbian (Roman) Sesotho (Lesotho) Setswana Sinhala Slovak Slovenian Spanish Swahili Swedish Tagalog Tahitian Tankarana Tarascan Totonac Tsonga Turkish Tzeltal Tzotzil Ukrainian Uzbek Uzbek (Roman) Valencian Vezo Xhosa Zulu\nƑe Sia Ƒe Takpekpea Me Nyatakakawo\n“Mawu Ŋutɔ Ƒe Agbalẽ—Kesinɔnue”\nLe kwasiɖanuwuwu si nye October 5 kple 6, 2013 dzi la, ame 1,413,676 siwo nye dukɔ 31 me tɔwo kpɔ gome le Gbetakpɔxɔ Biblia Kple Trakt Habɔbɔ Si Le Pennsylvania la ƒe ƒe sia ƒe takpekpe 129 lia la me. Wo dometɔ aɖewo de takpekpewɔƒea ŋutɔ le Yehowa Ðasefowo ƒe Takpexɔ si le Jersey City si le New Jersey le Amerika, eye ame bubuwo hã ƒo ƒu ɖe teƒe bubuwo nɔ wɔna kpɔm enumake le video dzi.\nGuy Pierce si nye Yehowa Ðasefowo ƒe Dɔdzikpɔha me tɔe nye kpekpea ƒe zimenɔla. Eka ɖe edzi na vavalawo be woaɖo Biblia me nyabiase vevi aɖewo ŋu na wo, nyateƒea ƒe kekelia me agakɔ ɖe edzi, eye woana Biblia me “nuɖuɖu wo le ɣeyiɣi nyuitɔ dzi” si na be wokpɔ mɔ na nu siwo ayi edzi le wɔnaa me vevie.—Mateo 24:45; Lododowo 4:18.\n“Ðeɖefia Si De Bubu Yehowa Ŋu.”\nDɔdzikpɔhaa me tɔ Mark Sanderson ɖe nu me tsitotsito ku ɖe ɖeɖefia yeye si ƒe tanyae nye “Biblia Kple Mawu Ƒe Ŋkɔ” si ƒe ɖoɖo wode to me le Ðasefowo ƒe dɔwɔƒegã si le Brooklyn le New York si le Amerika la ŋu. Ðeɖefia ɖo kpe edzi kɔtɛe be Mawu ƒe ŋkɔ dze le Hebri Ŋɔŋlɔawo kple Kristotɔwo Ƒe Hela Ŋɔŋlɔawo me kple Biblia xoxo siwo nye blemagbalẽwo kple Titinaɣeyiɣiwo ƒe Bibliagbalẽ ɖeɖiwo me.\nÐeɖefia ƒe akpa veviawo dometɔ aɖewoe nye Biblia si gɔme William Tyndale ɖe le ƒe alafa 16 lia me si me wozã Mawu ƒe ŋkɔ le zi gbãtɔ le Eŋlisigbe me la ƒe axa aɖewo kple Spaingbe me Biblia si woyɔna be Reina-Valera, si wota le ƒe 1602 me, si me woɖe Mawu ƒe ŋkɔ gɔme le le afi sia afi si wòdze le la be “Iehova” ƒe axa aɖe. Biblia bubu siwo hã dze le ɖeɖefia sia mee nye Eŋlisigbe me Biblia si woyɔna be Great Bible (ƒe 1549 ƒe tata) kple Elias Hutter ƒe Biblia, si me gbegbɔgblɔ 12 le (ƒe 1599 ƒe tata, si wogayɔna be Nuremberg Polyglot) tsɔ kpe ɖe Geneva Biblia (ƒe 1603 ƒe tata) ŋu, Biblia siawo katã zã Mawu ƒe ŋkɔa.\nNɔviŋutsu Sanderson kpe vavalawo katã be woava kpɔ Biblia ƒe ɖeɖefia sia. Egblɔ be: “Míele gbe dom ɖa be . . . akpe ɖe dzianukwaretɔwo katã, ɖeviwo kple tsitsiawo, agbalẽnyalawo kple agbalẽmanyalawo siaa ŋu be woalɔ̃ nu eve mawo ke siwo mí katã míelɔ̃, siwo nye Mawu ƒe Nya xɔasi Biblia la kple eƒe ŋkɔ kɔkɔe, Yehowa.”\nƑe 2014 ƒe mawunyakpukpuia.\nEsi Dɔdzikpɔhaa me tɔ Gerrit Lösch tò kwasiɖa ma ƒe Gbetakpɔxɔ-nusɔsrɔ̃a ɖe eme vɔ la, Nɔviŋutsu Pierce ɖe gbeƒãe be ƒe 2014 ƒe mawunyakpukpuiae nye “Wò fiaɖuƒe nava.” (Mateo 6:10) Togbɔ be ƒea ƒe mawunyakpukpui sia asɔ na Yehowa Ðasefowo ɣesiaɣi hã la, ƒe sia me tɔ ya gaɖe dzesi wu, elabena ƒe 2014 mee Fiaɖuƒe si woɖo anyi le dziƒo la axɔ ƒe alafa ɖeka.\n“Nunana Xɔasi Si Tso Yehowa Gbɔ.”\nEmegbe vavalawo kpɔ video aɖe si ku ɖe Xexe Yeye Gɔmeɖeɖe Biblia si Yehowa Ðasefowo tana, eye ame geɖewo bunɛ be enye Biblia nyuitɔwo dometɔ ɖeka la, ƒe ŋutinya ŋu. Esi Nathan Knorr ɖe Biblia sia ƒe babla gbãtɔ ɖe go le ƒe 1950 Teokrasi Ƒe Dzidziɖedzi Dukɔwo Dome Takpekpea me la, eɖo aɖaŋu aɖe na vavalawo, si gasɔ na míawo hã egbea. Eyae nye be, woaxlẽ Biblia bliboa, woasrɔ̃e eye woakpe ɖe amewo ŋu woasrɔ̃e, elabe esia akpe ɖe wo ŋu woayɔ Yehowa ƒe ŋkɔa.\n“Ŋkuɖoɖo Gbe Aɖe Gbe Nu Dodzidzɔnamewo Dzi.”\nDɔdzikpɔhaa me tɔ Samuel Herd ye ƒo nuƒo sia. Le eƒe nuƒoa me la, woƒo Amerika Betel-dɔwɔla ene ƒe nya siwo wogblɔ wolé ɖe mɔ̃ dzi la na vavalawo wose. Nɔvi ene siawo nɔ eteƒe esime woɖe Xexe Yeye Gɔmeɖeɖe Biblia ƒe babla ade vovovoawo ɖe go tso ƒe 1950 va se ɖe ƒe 1960 me.\nEunice Timm ɖo ŋku ale si wòzãa Xexe Yeye Gɔmeɖeɖe Biblia le Kristotɔwo ƒe kpekpewo me la dzi. Ekpɔ ŋudzedze ɖe numeɖeɖewo kple titinanuŋɔŋlɔ siwo le eme la ŋu. Esi wònye be mele bɔbɔe be wòatsɔ Biblia ƒe bablawo katã ayi kpekpeawo o ta la, babla siwo hiã koe wòtsɔna eye wòtsɔa King James Version Biblia suetɔ ɖe asi ale be ne eva dzɔ be woyɔ kpukpui siwo mele babla siwo wòtsɔ la me o la, wòate ŋu aʋu wo le eme.\nBiblia yeye sia kpɔ ŋusẽ ɖe míaƒe tadedeagu ƒe akpa aɖewo hã dzi. Le kpɔɖeŋu me, Fred Rusk gblɔ be do ŋgɔ na ƒe 1950 la, ame siwo nɔa Betel-ƒomea teƒe doa gbe ɖa la zãa King James Version me nya aɖewo. Gake esi wonya ɖe Xexe Yeye Gɔmeɖeɖe Biblia ɖe go ko la, nɔviwo dzudzɔ blemanyagbɔgblɔwo zazã, eye wozãa nya siwo míezãna le gbe sia gbe nuƒoƒo me tsɔ doa gbe ɖae.\nJohn Wischuk kpɔ ŋudzedze gã aɖe ɖe Biblia ƒe nyonyome kple Xexe Yeye Biblia Gɔmeɖekɔmitia me tɔwo ƒe ɖokuibɔbɔ siaa ŋu. Egblɔ be: “Womedi be amewo nanya be yewoe ɖe Biblia gɔme o eɖanye le woƒe agbenɔɣi loo alo woƒe ku megbe o, elabena wodi be ŋutikɔkɔea nayi na Yehowa Mawu.” Charles Molohan ƒo nu ɖe wo katã nu be: “Xexe Yeye Gɔmeɖeɖe Biblia gaɖo kpe nyateƒea dzi na mí le míawo ŋutɔwo míaƒe dzi me eye wòdo ŋusẽ míaƒe xɔse ale be míate ŋu ado ayi amewo gbɔ aɖado ŋusẽ woƒe xɔse.”\n“Wole Nu Ƒom Tso Mawu Ƒe Nu Dzɔtsuwo Ŋu Le Mía Degbe Me Míele Sesem.”\n(Dɔwɔwɔwo 2:11) Dɔdzikpɔhaa me tɔ Geoffrey Jackson ƒo nuƒo si me wòɖe Xexe Yeye Gɔmeɖeɖe Biblia si ŋu wogbugbɔ asi trɔ le le ƒe 2013 me la ɖe go le. Le nuƒo sia ƒe nuwuwu la, vavala ɖe sia ɖe xɔ Biblia yeyea ɖeka, ame siwo le wɔnaa kpɔm le videowo dzi le teƒe vovovowo hã xɔe.\nNɔviŋutsu Jackson ɖo ŋku edzi na vavalawo be ƒe 60 kple edzivɔe nye esi woɖe Xexe Yeye Gɔmeɖeɖe Biblia ƒe babla gbãtɔwo ɖe go. Tso ɣemaɣi la, tɔtrɔ geɖewo va Eŋlisigbea me, gake míaƒe Biblia-gɔmeɖeɖedɔa ƒe taɖodzinu ya metrɔ o. Míedi be míaɖe Mawu ƒe Nya la gɔme wòade pɛpɛpɛ ale si míate ŋui evɔ míatɔ tsi gɔmesesea o.\nLe ƒe 2005 me la, Dɔdzikpɔhaa va trɔ susu ɖe ale si wòva hiã be woaɖe Biblia gɔme ɖe gbegbɔgblɔ geɖe wu me la ŋu. Tso ɣemaɣi la, gbegbɔgblɔ siwo gɔme woɖe Xexe Yeye Gɔmeɖeɖe Biblia ɖo la dzi ɖe edzi tso 52 va ɖo 121, eye wole egɔme ɖem ɖe gbegbɔgblɔ 45 bubuwo me fifia. Ne Biblia-gɔmeɖelawo le Biblia gɔme ɖem ɖe wo degbe vovovoawo me la, wobiaa numekɔkɔ tso nya alo nyagbe aɖewo ƒe gɔmesese ŋu. Va se ɖe fifia la, nyabiase siawo dometɔ 52,000 kple edzivɔwoe va ɖo mía gbɔ eye míeɖo geɖe ŋu. Nyabiase siawo dometɔ geɖe na míekpɔe be ele be míatrɔ asi le Eŋlisigbe me Biblia ƒe akpa aɖewo ŋu ale be woasɔ ɖe ale si wodoa Eŋlisigbea egbeae la nu.\nNɔviŋutsu Jackson ɖe nu me be Eŋlisigbe me Xexe Yeye Gɔmeɖeɖe Biblia tsãtɔ gblɔ le 1 Samuel 14:11 be Yonatan kple eƒe adekplɔvi “tsɔ wo ɖokuiwo fia Filistitɔwo ƒe dzɔlawo.” Esi wònye amewo ate ŋu ase egɔme bubui ta la, Biblia yeyea ɖe egɔme be ‘wona Filistitɔwo ƒe dzɔlawo kpɔ wo.’ Woɖe Mixa 2:6 hã gɔme tsã be: “Migana nyawo nage o. Wona nya ge.” Woɖe kpukpui sia gɔme azɔ be: “Wole gbɔgblɔm be, “Midzudzɔ gbeƒãɖeɖe!”\nƑe atɔ̃e nye esi va yi la, Dɔdzikpɔhaa ɖo kɔmiti aɖe be woatrɔ asi le Xexe Yeye Gɔmeɖeɖe Biblia ŋu, eye wowu woƒe dɔa nu azɔ. Biblia yeye sia nya kpɔ, exexlẽ le bɔbɔe, eye wowɔe nyuie ale be ne wozãe zi geɖe hã wòakpɔtɔ anɔ nɔnɔme nyui me. Nɔviŋutsu Jackson gblɔ kpee be woaɖe Eŋlisigbe me Biblia ƒe nuŋɔŋlɔ lolotɔ kple suetɔ ɖe go kpuie.\n‘Nyateƒenya La Ŋu Dɔwɔwɔ Pɛpɛpɛ.’\nDɔdzikpɔhaa me tɔ Stephen Lett ƒo nu tso nu bubu siwo le Biblia yeye sia me ŋu, wotu eƒe nuƒoa ɖe 2 Timoteo 2:15 dzi. Nya si wogblɔ be “wɔa . . . ŋu dɔ pɛpɛpɛ” ƒe gɔmeɖeɖe tẽe nye “woalã nu wòadzɔ.” Míedi be míazã “gbɔgbɔ la ƒe yi” la le mɔ si dzɔ nu, eye wòade pɛpɛpɛ. (Efesotɔwo 6:17) Nɔviŋutsu Lett he susu yi ale si nu yeye siwo le Biblia sia me ate ŋu akpe ɖe mía ŋu míawɔ esiae la dzi.\nNyati si nye “Mawu Ƒe Nya La Me Nya Vevi Aɖewo” le Biblia ƒe gɔmedzedze, eye mawunyakpukpui siwo ɖo nyabiase 20 siwo ku ɖe Biblia me nufiafia veviwo ŋu ŋuti la le eme.\nMegbenyawo A ƒo nu tso nu yeye siwo le Biblia yeye sia me ŋu, wo dometɔ aɖewoe nye, nuŋɔŋlɔ ƒe atsiã kple nya siwo wozã kple afi siwo Mawu ƒe ŋkɔa dze le.\nMegbenyawo B ma ɖe akpa 15 siwo ƒe amadede nya kpɔ la me, nu siwo le akpa siawoe nye anyigbatatawo kple aɖaka siwo akpe ɖe mía ŋu le ɖokuisinusɔsrɔ̃ kple nufiafia amewo me.\nLe Biblia-gbalẽ ɖe sia ɖe ƒe gɔmedzedze la, “Emenyawo Ƒe Totoɖeme” li si tò agbalẽa me nyawo ɖe eme eye esia akpe ɖe nuxlẽla ŋu wòake ɖe akpa si dim wòle la ŋu kaba. Esia va xɔ ɖe etamenuŋɔŋlɔ siwo le Biblia tsãtɔ me la teƒe.\nWoɖe Biblia me nya alafa geɖewo me kpuie le akpa si nye “Biblia Me Nya Tɔxɛwo Gɔmeɖeƒe.”\nWoɖe nya agbɔsɔsɔme si le “Biblia Me Nyawo Diƒe” dzi kpɔtɔ zã. Nya siwo zazã aɖe vi geɖe le gbeƒãɖeɖedɔa kple nufiafia me koe wosusɔ ɖe afi sia.\nWoɖe titinanuŋɔŋlɔ siwo le axa ɖe sia ɖe ƒe domedome hã ƒe agbɔsɔsɔme dzi kpɔtɔ. Esiwo aɖe vi geɖe le gbeƒãɖeɖedɔa me koe li azɔ.\nNyawo ƒe gɔmesese bubuwo, nyawo ƒe gɔmeɖeɖe tẽe kple nyatakaka bubu siwo do ƒome kple mawunyakpukpuiawo me nyawo la le etenuŋɔŋlɔwo me.\nJohn Ekrann si nye United States Alɔdzekɔmitia me tɔ la ɖe ale si woazã dɔwɔnu yeye si nye JW Library si woate ŋu azã le asitelefon deŋgɔwo kple asikɔmpiutawo dzi la fia. Dɔwɔnua tea ŋu ʋua Xexe Yeye Gɔmeɖeɖe Biblia yeyea kple Biblia gɔmeɖeɖe atɔ̃ bubuwo. Woda dɔwɔnu sia ɖe internet nyatakakadzraɖoƒe vevitɔwo dzi le October 7, 2013 dzi, ame sia ame ate ŋu awɔ eŋu dɔ faa.\n“Mawu Ƒe Nya La Gɔme Ðeɖe Be Gɔmesesea Nade Pɛpɛpɛ.”\nDɔdzikpɔhaa me tɔ Anthony Morris ɖe nu siwo fiaa mɔ Xexe Yeye Biblia Gɔmeɖekɔmitia me tɔwo le Biblia yeye sia gɔme ɖeɖe me la me. Esi kɔmitia me tɔwo ɖoe be yewoawɔ ɖe 1 Korintotɔwo 14:8, 9 me nyawo dzi le yewoƒe dɔa wɔwɔ me ta la, woɖoe be yewoaɖe nyawo gɔme wo gɔme sese nanɔ bɔbɔe. Afi siwo wokpɔe le be nyawo gɔme ɖeɖe nya-ɖe-nya-nu ana be Biblia me nyaa ƒe gɔmesese nabu la, wonana gɔmesesea boŋ dzena.\nLe kpɔɖeŋu me, ne woaɖe 1 Mose 31:20 gɔme tẽe la, anye, “Yakob fi Aramtɔ Laban ƒe dzi.” Gake Hebrigbe me adagana si wozã le kpukpui sia me ƒe gɔmesese to vovo na gɔmesese si le nya la ŋu le Eŋlisigbe me, eya ta woɖe egɔme le Xexe Yeye Gɔmeɖeɖe Biblia me be “Yakob flu Aramtɔ Laban.” Nenema kee 1 Korintotɔwo 7:39 me nyawo gɔme ɖeɖe nya-ɖe-nya-nu afia be ne nyɔnu aɖe srɔ̃ “dɔ alɔ̃” ko la, ate ŋu aɖe ŋutsu bubu faa. Esi wònye be Ŋɔŋlɔawo zãa “alɔ̃” na ku ɣeaɖewoɣi ta la, woɖe egɔme le Xexe Yeye Gɔmeɖeɖe Biblia me be “dɔ alɔ̃ le ku me” kple susu be magaflu nuxlẽlaa o.\nNɔviŋutsu Morris gblɔ be: “Ale si ame akpa gãtɔ, abe agbledelawo, alẽkplɔlawo, kple tɔƒodelawo, ƒoa nu gbe sia gbe nue woŋlɔ Biblia ɖo. Biblia gɔmeɖeɖe nyuitɔ nana be dzianukwaretɔwo katã, afi ka kee woɖatso o, sea gbedeasi si le eme la gɔme bɔbɔe.”\n“Wozã ‘Nya Viviwo’ Kple ‘Nyateƒenya Siwo De Pɛpɛpɛ.’”\nDɔdzikpɔhaa me tɔ David Splane ƒo nuƒo si wotu ɖe Nyagblɔla 12:10 dzi. Biblia-ŋlɔlawo ɖɔ ŋu ɖo vevie hafi ŋlɔ Mawu ƒe susuwo, eye Xexe Yeye Biblia Gɔmeɖekɔmiti gbãtɔa hã ɖɔ ŋu ɖo vevie le woƒe dɔa wɔwɔ me. Nenema ke wòle le Xexe Yeye Gɔmeɖeɖe Biblia yeye sia gɔmeɖelawo hã gome, woŋlɔ ‘nyateƒenya siwo de pɛpɛpɛ’ eye woɖe gbedeasia gɔme eme kɔ nyuie ale si wòanya wɔe.\nNɔviŋutsu Splane gblɔ be: “Gɔmesese geɖe nɔa Eŋlisigbe me nya geɖewo si.” Le kpɔɖeŋu me, Xexe Yeye Gɔmeɖeɖe Biblia tsãtɔ zã nyagbe ‘nya nyuitɔwo ƒe kpɔɖeŋu’ le 2 Timoteo 1:13. Gɔmesese geɖee le yevugbe me nya si gɔme woɖe be “kpɔɖeŋu” la si, wo dometɔ ɖekae nye “aɖaŋunu.” Ame aɖewo nɔ te ɖe gɔmesese sia dzi ƒo nya ta be kpɔɖeŋu si wozã le kpukpui sia me fia aɖaŋunu alo atsyɔ̃ si le Biblia me nufiafiawo ŋu. Gake gɔmeɖeɖe si sɔ kple gbegbɔgblɔ gbãtɔa me nya lae nye “kpɔɖeŋu . . . si wona be woasrɔ̃.” Eya tae woɖe egɔme le Biblia yeyea me be ‘nya siwo le blibo ƒe kpɔɖeŋu.’\nNɔviŋutsu Splane ƒo nu tso tɔtrɔ siwo wowɔ le Biblia yeyea me be emenyawo nasɔ ɖe egbegbe Eŋlisigbe nu la hã ŋu. Le kpɔɖeŋu me, wozã nya “tsi ɖe ati ŋu” le Xexe Yeye Gɔmeɖeɖe Biblia tsãtɔ me tsɔ ɖɔ ale si wowu Yesui, eye esia fiana zi geɖe be woƒo ati biɖoe aɖe ɖe amea wònɔa atia ŋu nenema. Esi wònye be menye ɖe wotsi Yesu ɖe fuwɔametia ŋuti o ta la, Biblia yeye sia zã nya ‘he ɖe ati ŋu’ tsɔ ɖɔ ale si wowu Yesui.—Mateo 27:22, 23, 31.\nNɔviŋutsu Splane ƒo eƒe nuƒoa ta be: “Míaƒe gbedodoɖae nye be Xexe Yeye Gɔmeɖeɖe Biblia yeyea xexlẽ kple esɔsrɔ̃ nana nànɔ tetem ɖe Yehowa ŋu kplikplikpli wu. Eye neva eme be eya amea nanye Fofowò, wò Mawu kple Xɔ̃wò tegbee.”\nNɔviŋutsu Pierce tsɔ Biblia yeyea sɔ kple nuɖuɖu damiwo le Yehowa ƒe “kplɔ̃” dzi. (Yesaya 25:6) Ekpe nyaselawo wodzi Midzi Ha Na Yehowa ƒe hadzidzi 114 lia si ƒe tanyae nye: “Mawu Ŋutɔ Ƒe Agbalẽ—Kesinɔnue” tsɔ ƒo wɔnaawo tae wòsɔ nyuie.\nYehowa Ðasefowo dze agbagba ɖe sia ɖe be Ŋɔŋlɔ Kɔkɔeawo—Xexe Yeye Gɔmeɖeɖe si me wogbugbɔ to le ƒe 2013 me la nanya kpɔ eye wòanɔ anyi eteƒe nadidi.\nƉoe Ɖe Amewo Ɖoe Ɖe Amewo Ƒe Sia Ƒe Takpekpea Me Nyatakakawo\n“Wotsɔ Mawu Ƒe Nya Kɔkɔeawo” Gɔme Ðeɖe “De Asi Na” Mí—Romatɔwo 3:2


GBE BUBU Armenian (West) Bicol Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Eŋlisi Eʋegbe Ga German Hiligaynon Hungarian Igbo Italian Korean Lithuanian Malagasy Ossetian Persian Polish Portuguese Romanian Sepedi Setswana Shona Silozi Slovak Slovenian Swahili Tsonga Turkish Ukrainian\nSUSU vovovowo tae amewo vɔ̃na ɖo. Le kpɔɖeŋu me, ame aɖewo vɔ̃na na nu si ava adzɔ ɖe anyigbadzinuwo dzi le etsɔme. Magazine si ŋkɔe nye Time, April 3, 2006 tɔ, gblɔ be: “Yame ƒe dzoxɔxɔ gbãgbãgbã, ahomya sesẽwo, tɔɖɔɖɔwo, dzobibiwo, tsikpe gãwo ƒe lólo; nu siawo katã fia be yame ƒe nɔnɔmewo gblẽ ale gbegbe.”\nLe May 2002 me la, Dukɔ Ƒoƒuawo ƒe Nutomededienɔnɔ Gbɔkpɔha ɖe nyatakaka aɖe ɖe go si ƒe tanyae nye “Ŋkuléle Ðe Xexea Me Godoo Ƒe Nɔnɔme Ŋu-3.” Ame siwo wu 1,000 woe wɔ ɖeka ŋlɔ nyatakaka ma. Woka nya ta le nyadzɔdzɔ aɖe me be nya siwo woɖe ɖe go la menya aɖewoe nye esi: “Anyigba la ɖo teƒe si wòhiã le be míaɖe afɔ kpata, eye nyametsotso siwo míawɔ egbea akpɔ ŋusẽ ɖe avewo, atsiaƒu, tɔsisiwo, towo, gbemelãwo, kple nu bubu siwo léa agbe ɖe te, siwo ŋu dɔ dzidzime si li fifia kple esi gbɔna awɔ la dzi vevie.”\nNu siwo nana wotsia dzimaɖi la dometɔ ɖeka koe ale si nutoa me ƒe nɔnɔmewo le egbea la nye. Egbea le xexea me godoo la, amewo vɔ̃na na ŋɔdzidonamelawo ƒe amedzidzedze. Canada ŋkutsalawo ƒe dɔwɔƒe gã dzikpɔla gblɔ be: “Míenɔa zã dzi hetsia dzodzodzoe ɖe afɔku siwo ŋu míenya naneke tso o ŋu.” Le nyateƒe me la, nu siwo dzɔ kpɔkpɔ le fiẽsi nyadzɔdzɔwo me le television dzi ɖeɖe dzaa ate ŋu ana woatsi dzimaɖi!\nAme tsitsi dɔ sesẽ wɔla geɖe le vɔvɔ̃m be dɔ age le yewo si. Amenyanya le dɔme, dɔwɔƒewo tutu, hoʋiʋli le dɔwɔƒewo, dɔ geɖe fũ biabia tso dɔwɔlawo si tea ŋu nana be kakaɖedzi meganɔa amewo si le dɔwɔnyawo me o. Sɔhɛwo vɔ̃na be yewo tɔwo malɔ̃ ade ha kpli yewo o. Ðeviwo hã ate ŋu anɔ vɔvɔ̃m be yewo dzilawo melɔ̃ yewo tututu o. Ke xexe si ƒo xlã wo ƒe nuwɔnawo ya ɖe? Vidada aɖe si tsi dzimaɖi gblɔ be: “Le ɖeviwo kple ame siwo mele ɖeke me nyam o gome la, xexe si ƒo xlã wo ate ŋu adze teƒe ɖivɔvɔ̃ aɖe ŋutɔ na wo ɣeaɖewoɣi.” Eye dzila geɖe tsia dzi ɖe ale si agbe nyui nɔnɔ ƒe toyiyi le xexea me le ŋusẽ kpɔm ɖe woƒe ame veviwo dzi, vevietɔ wo viwo dzii ŋu.\nAme tsitsiwo vɔ̃na zi geɖe be yewoava ge le atrakpui dzi alo be woadze yewo dzi le mɔ dzi. Nyateƒee, ‘togbɛwo hã dzia ŋɔ na wo, eye ŋɔdzi nɔa mɔwo dzi.’ (Nyagblɔla 12:5) Amewo vɔ̃na be dɔléle sesẽwo ava dze yewo dzi. Wɔɖi ƒe dɔlékuiwo, kansadɔ, kple dɔxɔleameŋuwo ŋu nya sese ate ŋu ana míavɔ̃ be mía kple míaƒe ƒometɔwo míava xɔ dɔléle manyatalenu yeye siawo siwo ate ŋu ana míatsi teƒe ɖeka alo aku la dometɔ aɖe. Le susu sia ta la, ne míekpɔ ame siwo le lãmesẽ me eye ŋusẽ le wo ŋu dze dɔ hegbɔdzɔ la, mía tsi dzi godoo be nu sia tɔgbi ate ŋu adzɔ ɖe mía dzi alo ɖe míaƒe ame veviwo dzi. Eye ɖe mewɔa nublanui ŋutɔ ne míekpɔ dɔnɔ aɖe ŋkume hekpɔe be mɔkpɔkpɔ bu ɖee keŋkeŋ oa?\nEsi míele akɔ kpem kple nu vovovo siwo nana vɔvɔ̃ ɖoa mí ta la, ɖe susu aɖe li si ta míakpɔ mɔ be etsɔme anyoa? Ðe nane li si ate ŋu akpe ɖe mía ŋu be nukpɔsusu nyui nakpɔtɔ anɔ mía sia? Nyati si kplɔe ɖo aɖo nyabiase siawo ŋu.


Ne Nya Vɔ̃ Aɖe Dzɔ | Ƒome Kpɔdzidzɔ\n“Miele aseye tsom le esia ta, togbɔ be ne ehiã la, tetekpɔ vovovowo doa nuxaxa na mi fifia vie hã.”—1 Petro 1:6\nAleke kee mieɖadze agbagba be yewoƒe ƒomea nakpɔ dzidzɔe o, nanewo ate ŋu adzɔ le vo me siwo ana be dzidzɔkpɔkpɔ nabu ɖe mi. (Nyagblɔla 9:11) Mawu naa kpekpeɖeŋu mí lɔlɔ̃tɔe ne míeɖo xaxawo me. Ne miewɔ ɖe Biblia ƒe mɔfiame siawo dzi la, wò kple wò ƒomea miate ŋu anɔ te ɖe nɔnɔme sesẽtɔwo kekeake gɔ̃ hã nu.\n1 MIÐO ŊU ÐE YEHOWA ŊU\nNYA SI BIBLIA GBLƆ: ‘Midro miaƒe dzimaɖitsitsiwo katã ɖe eyama dzi, elabena eléa be na mi.’ (1 Petro 5:7) Nenɔ susu me na mi ɣesiaɣi be menye Mawu gbɔe miaƒe fukpekpewo tsona o. (Yakobo 1:13) Ne miete ɖe Mawu ŋu la, akpe ɖe mia ŋu le mɔ nyuitɔ kekeake nu. (Yesaya 41:10) “Mitrɔ miaƒe dzi ƒo ɖe eŋku me.”—Psalmo 62:9.\nMiakpɔ akɔfafa ne miexlẽa Biblia eye miesrɔ̃a emenyawo gbe sia gbe. Miava kpɔe be Yehowa “faa akɔ na mí le míaƒe xaxa blibo la katã me.” (2 Korintotɔwo 1:3, 4; Romatɔwo 15:4) Edo ŋugbe be yeana “Mawu ƒe ŋutifafa, si ƒoa susu ɖe sia ɖe ta” la mí.—Filipitɔwo 4:6, 7, 13.\nMido gbe ɖa be Yehowa nakpe ɖe mia ŋu miaƒe susu me nadze akɔ anyi ale be miabu nuwo ŋu nyuie\nMida tiatia vovovowo kpɔ ne miawɔ tiatia nyuitɔ\n2 LÉ BE NA ÐOKUIWÒ KPLE WÒ ƑOMEA\nNYA SI BIBLIA GBLƆ: “Nugɔmesela ƒe dzi kpɔa sidzedze, eye nunyala ƒe to dia sidzedze yome.” (Lododowo 18:15) Ku nyawo me nyuie. Dze agbagba nànya nu si me ƒomea me tɔ ɖe sia ɖe tsɔ ɖe le. Ðo dze kpli wo. Lé to ɖe woƒe nyawo ŋu.—Lododowo 20:5.\nKe ne wò ame vevi aɖee ku ya ɖe? Ðe ale si nèle sesem le ɖokuiwò me fia faa. Ðo ŋku edzi be Yesu gɔ̃ hã fa avi. (Yohanes 11:35; Nyagblɔla 3:4) Alɔ̃dɔdɔ nyuie kple ɖiɖiɖeme le vevie. (Nyagblɔla 4:6) Esia ana wòanɔ bɔbɔe na wò be nànɔ te ɖe nɔnɔme sesẽwo nu.\nHafi nya vɔ̃ aɖe nadzɔ la, nenye numame na wò be nanɔ dze ɖom kple wò ƒomea me tɔwo. Esia awɔe be ne kuxiwo do mo ɖa la, anɔ bɔbɔe na wo be woaɖo dze tso eŋu kpli wò\nÐo dze kple ame bubu siwo hã to nɔnɔme sia tɔgbi me kpɔ\n3 NA WOAKPE ÐE ŊUWÒ\nNYA SI BIBLIA GBLƆ: “Xɔlɔ̃ lɔ̃a ame ɣesiaɣi, eye wòtrɔna dzɔa ame nɔvi le hiã me.” (Lododowo 17:17) Xɔ̃wòwo adi be yewoakpe ɖe ŋuwò, gake ate ŋu adzɔ be womanya nu si tututu woawɔ o. Gblɔ kpekpeɖeŋu si tututu nèhiã la na wo. (Lododowo 12:25) Di kpekpeɖeŋu tso ame siwo se Biblia gɔme nyuie hã gbɔ. Biblia me mɔfiame siwo woana wò la aɖe vi na wò.—Yakobo 5:14.\nÀkpɔ kpekpeɖeŋu siwo nèhiã ne èdea ha edziedzi kple ame siwo xɔ Mawu dzi se vavã eye woɖoa ŋu ɖe eƒe ŋugbedodowo ŋu. Wò dzi hã adze eme ale gbegbe ne èkpena ɖe ame siwo ƒo dzi ɖe le la ŋu. Gblɔ ale si nèxɔ Yehowa kple eƒe ŋugbedodowo dzi se la na wo. Do vevie nu nàkpe ɖe ame siwo hiã kpekpeɖeŋu la ŋu eye mègaɖe ɖokuiwò ɖe aga tso ame siwo lɔ̃ wò hetsɔa ɖe le eme na wò la gbɔ o.—Lododowo 18:1; 1 Korintotɔwo 15:58.\nÐo dze kple xɔ̃wò vevi aɖe eye nàna wòakpe ɖe ŋuwò\nGblɔ nu si tututu nèhiã na xɔ̃wòa\nWÒ ŊKU NENƆ MAWU DZI\nNe ewɔ na wò be kuxia wu tsɔtsɔ na wò hã la, da wò mɔkpɔkpɔ ɖe Mawu dzi. Esime Hiob nɔ fu kpem la, egblɔ be: “Woakafu Yehowa ŋkɔ.” (Hiob 1:21, 22) Abe ale si Hiob wɔe ene la, na wò ŋku nanɔ Yehowa ƒe ŋkɔa kple eƒe lɔlɔ̃nu dzi wu wò kuxiawo. Ne nuwo meyi abe ale si nèkpɔ mɔe ene o hã la, mègabu mɔkpɔkpɔ o. Ðo ŋu ɖe Mawu ŋu bliboe. Elabena Yehowa gblɔ be: “Menya tame, si meɖo ɖe mia ŋu la, ŋutifafa ƒe tamee, eye menye dzɔgbevɔ̃e ƒe tame o, ne mana nuwuwu, si miele mɔ kpɔm na la mi.”—Yeremiya 29:11.\nÐe meɖoa ŋu ɖe Yehowa ŋu bliboe le nu suewo gɔ̃ hã mea?\nSusu kawo tae wòle be mada akpe na Yehowa gbe sia gbe le eƒe nyuiwɔwɔwo ta?\nRonaldo ƒe ƒometɔ atɔ̃ ku le ʋufɔku aɖe me ƒe 16 aɖewoe nye esi va yi. Togbɔ be egasena le eɖokui me kokoko be nu vevi aɖe bu na ye hã la, eƒe susu me dze akɔ anyi.


GBE BUBU Albanian Chichewa Croatian Czech Danish Dutch Estonian Eŋlisi Eʋegbe Finnish Franse Georgian German Greek Hiligaynon Hungarian Icelandic Igbo Iloko Indonesian Italian Japanese Kirghiz Korean Latvian Lithuanian Norwegian Papiamento (Curaçao) Polish Portuguese Romanian Russian Samoan Sepedi Setswana Shona Slovak Slovenian Spanish Swahili Swedish Tagalog Thai Ukrainian\nAbe alesi wogblɔe ɖi le Biblia mee ene la, míele “ɣeyiɣi vɔ̃wo” me. (Timoteo II, 3:1) Ƒomekuxi sesẽwo, lãmesẽkuxiwo, kple ganyawo ƒe amemiamia nye nɔnɔme sesẽ siwo ate ŋu ava dziwò la dometɔ aɖewo ko. Awɔ na wò ɣeaɖewoɣi be agba wu ye. Ke hã àte ŋu akpɔ dzidzedze le nɔnɔme sesẽwo gɔ̃ hã me. Bu kpɔɖeŋu sia ŋu kpɔ.\nSeƒoƒo aɖe si ƒe amadede le vaolɛt si woyɔna be Teide la miena ɖe Tenerife-tɔdomekpo si ƒe kɔkɔme gogo meta 3,700 dzi le Dziehe Afrika ƒuta gbɔ. Pico de Teide, si nye dzoto si ƒe ŋkɔ wotsɔ na seƒoƒoa, xɔ tɔdomekpo nyigba xɔdzo bliboa dzi. Edze abe ati kple gbewo mewɔna tututu le toa ƒe akpa siwo ɖi abu dzi o ene. Gake vuvɔŋɔli sno babla siwo tea lolo le adame la naa seƒoƒo masekuɖiɖi sia si ƒe amadede le vaolɛt la kpɔa tsi si naa wogagbɔa agbe henyea atsyɔ̃ seƒoƒotsihe nɔa dzotoa tame hẽ. Ẽ, seƒoƒo sia adze nu beli si ŋu ŋusẽ mele o, gake edzea agbagba nɔa agbe hewɔna nyuie le teƒe mawɔnu madeamedzi sia gɔ̃ hã.\nAbe Teide seƒoƒo sia ene la, wò hã àte ŋu ado dzi le nɔnɔme sesẽ madeamedziwo me. Biblia kpe ɖe Yehowa Ðasefo geɖe ŋu wodo dzi le ɣeyiɣi sesẽtɔwo kekeake gɔ̃ hã me. Le kpɔɖeŋu me, amesiwo wode Nazi fuwɔamegaxɔwo me le Germany dze agbagba nɔ te sesĩe. Sweden nyadzɔdzɔŋlɔla Bjöm Hallström gblɔ be: “Wowɔ fu wo wu ƒuƒoƒo bubu ɖesiaɖe, gake to woƒe Mawu dzixɔse me la wodo dzi, henɔ te sesĩe wu ame bubu ɖesiaɖe.”\nNɔnɔme ka ke mee nàge ɖo o, Biblia ate ŋu akpe ɖe ŋuwò nàkpɔ dzidzedze le nɔnɔme sesẽwo gɔ̃ hã me. Do afɔ na Yehowa Ðasefo siwo le mia gbɔ, alo nàŋlɔ agbalẽ ɖo ɖe adrɛs si le magazine sia ƒe axa 5 lia hena aƒeme Biblia nusɔsrɔ̃ femaxee.\nƉoe Ɖe Amewo Ɖoe Ɖe Amewo Dzidzedzekpɔkpɔ le Nɔnɔme Sesẽwo Gɔ̃ Hã Me\ng04 1/8 axa 32


Ðe Nuwo Le Gbegblẽm Ðe Edzi Le Xexea Mea?—Nya Kae Biblia Gblɔ?\nGBE BUBU Afrikaans Albanian Amerika Tokunɔgbe Amharic Arabic Armenian Azerbaijani Azerbaijani (Cyrillic) Bislama Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Cibemba Croatian Czech Danish Dutch Efik Estonian Eŋlisi Eʋegbe Fijian Finnish Franse Georgian German Greek Gujarati Haitian Creole Hebrew Hiligaynon Hindi Hmong (Ɣi) Hungarian Icelandic Igbo Iloko Indonesian Italian Japanese Kannada Kazakh Kikaonde Kinyarwanda Kirghiz Kirundi Kongo Korean Kurdish Kurmanji (Caucasus) Kurdish Kurmanji (Cyrillic) Lingala Lithuanian Luganda Luvale Macedonian Macua Malagasy Malayalam Maltese Marathi Myanmar Navajo Ndebele (Zimbabwe) Nepali Norwegian Oromo Otetela Pangasinan Papiamento (Aruba) Papiamento (Curaçao) Persian Peru Tokunɔgbe Polish Portuguese Punjabi Romanian Russian Samoan Sepedi Serbian Serbian (Roman) Sesotho (Lesotho) Sesotho (South Africa) Setswana Shona Silozi Sinhala Slovak Slovenian Spanish Swahili Swahili (Congo) Swedish Tagalog Tamil Tatar Telugu Tetun Dili Thai Tigrinya Tok Pisin Tshwa Tsonga Turkish Twi Ukrainian Urdu Vietnamese Waray-Waray Welsh Wolaita Xhosa Yoruba Zulu\nNu si Tsɔtsrɔ̃ŋkeke Ƒe Gaƒoɖokuia ɖe fia mava eme o, elabe Mawu do ŋugbe be etsɔme nyui aɖe li na amegbetɔwo kple anyigbaa\nBIBLIA gblɔ nɔnɔme sesẽ siwo le xexea me egbea la ɖi do ŋgɔ ƒe alafa geɖee nye esia. Gawu la Biblia gblɔ nu nyui siwo amegbetɔwo ava kpɔ le etsɔme la hã ɖi. Mele be míatsɔ dzitsitsi agblɔ be Biblia ƒe nyawo mate ŋu ava eme o, elabe nya geɖe siwo wògblɔ ɖi la va eme tsitotsito le mɔ wɔnukuwo nu.\nLe kpɔɖeŋu me, de ŋugble le Biblia me nyagblɔɖi siwo gbɔna ŋu kpɔ:\n“Elabena dukɔ atso ɖe dukɔ ŋu, eye fiaɖuƒe ɖe fiaɖuƒe ŋu, nuɖuɖu ave le teƒeteƒewo, eye anyigba aʋuʋu le teƒeteƒewo.”—Mateo 24:7.\n“Ke nya esia be le ŋkeke mamlɛawo me la, ɣeyiɣi sesẽ siwo me nɔnɔ asesẽ la ava. Elabena amewo anye ɖokuilɔ̃lawo, galɔ̃lawo, adegbeƒolawo, dadalawo, busunyagblɔlawo, ame maɖoto dzilawo, ame madakpewo, ame mawɔnuteƒewo, ame siwo melɔ̃a ame ƒe nya o, ame siwo melɔ̃na ɖe ɖoɖo aɖeke dzi o, ameŋugblẽlawo, ame siwo meɖua wo ɖokuiwo dzi o, ame wɔadãwo, ame siwo melɔ̃a nu nyui o, yomemɔfialawo, totrilawo, ame siwo doa wo ɖokuiwo ɖe dzi glodzoo, ame siwo lɔ̃a dzidzɔkpɔkpɔ wu esi woalɔ̃ Mawu.”—2 Timoteo 3:1-4.\nAme aɖewo agblɔ be nyagblɔɖi siawo ɖɔ xexe aɖe si ƒe nɔnɔmewo le gbegblẽm ɖe edzi ŋutɔ. Le mɔ aɖe nu la, míaƒe xexea ƒe nɔnɔmewo gblẽ kura—léƒe megava le wo ŋu na amegbetɔwo o. Biblia gblɔ be nunya kple ŋutete mele amegbetɔwo si woatsɔ aɖe kuxiwo ɖa keŋkeŋ o. Mawunyakpukpui siwo gbɔna la ɖo kpe nya sia dzi:\n“Ame aɖewo ƒe mɔ dzɔ le woawo ŋutɔ ŋkume, ke eƒe nuwuwu nye ku ƒe mɔ.”—Lododowo 14:12.\n“Ŋusẽ mele amegbetɔ si be eya ŋutɔ nafia mɔ eƒe zɔzɔme o.”—Yeremiya 10:23.\nNe amegbetɔwo yi edzi lé woƒe mɔwo tsɔ la, xexea ate ŋu adze afɔku gãa aɖe. Gake ema madzɔ o! Nu ka tae? Nya si Biblia gblɔe nye be:\n“[Mawu ɖo] anyigba gɔme anyi ɖe eƒe anyinɔwo dzi; maʋã akpɔ o tso mavɔ me yi mavɔ me.”—Psalmo 104:5.\n“Dzidzime nu yina, eye dzidzime vana, ke anyigba ya li tegbee.”—Nyagblɔla 1:4.\n“Agblemenukuwo ado agbogbo ɖe anyigba la dzi; woaxɔ towo tame keŋ.”—Psalmo 72:16.\nBiblia me nufiafia siawo na míekpɔ ŋuɖoɖo siwo me kɔ. Yame ƒe ɖiƒoƒo, nuɖuɖu kple tsi ƒe veve alo dɔvɔ̃ matsrɔ̃ amegbetɔwo ɖa o. Xexea matsrɔ̃ le nukliaʋawɔwɔ aɖe me o. Nu ka tae? Elabena Mawu akpɔ míaƒe anyigba ta. Nyateƒee, Mawu ɖe mɔ amegbetɔwo zã woƒe tiatiawɔwɔ ƒe ablɔɖe. Ke hã woakpɔ tiatia siwo wowɔ la me tsonuwo godoo. (Galatiatɔwo 6:7) Xexea mele abe keteke aɖe si le du dzi sesĩe matɔmatɔe yina afɔku dze ge ene o. Mawu ɖo seƒe na afi si amegbetɔwo ate ŋu agblẽ nu le wo ɖokuiwo ŋu ase ɖo.—Psalmo 83:18; Hebritɔwo 4:13.\nGake Mawu agava wɔ nu geɖe. Mawu ana “ŋutifafa gbogbo” nava xɔ aƒe ɖi. (Psalmo 37:11) Nu siwo ŋu woƒo nu tsoe le nyati sia me la nye nu nyui siwo ava eme le etsɔme la ƒe ʋɛ aɖewo ko, eye Yehowa Ðasefo miliɔn geɖe srɔ̃ nu tso nu mawo ŋu le Biblia me.\nYehowa Ðasefowo nye ŋutsu kple nyɔnu siwo xɔ ƒe vovovowo eye wonye gbegbɔgblɔ vovovo dolawo le xexea me godoo. Wonye Mawu vavã, si ŋkɔe nye Yehowa, si ŋu Biblia ƒo nu tsoe la subɔlawo. Womevɔ̃na na ale si etsɔme anɔ o, elabena Biblia gblɔ be: “Ale Yehowa, Dziƒowɔla, Eya, Ame si nye Mawu vavã la, anyigba la Mèla kple Ewɔla, Ame si ɖo egɔme anyi, menye ɖeko wòwɔe dzodzro o, ke boŋ ɖe wòmèe be woanɔ edzi la, gblɔe nye esi: ‘Nyee nye Yehowa, bubu aɖeke megali o.’”—Yesaya 45:18.\nNyati sia dzro Biblia me nufiafia aɖewo siwo ku ɖe amegbetɔwo kple anyigbaa ƒe etsɔme ŋu la me. Àte ŋu axlẽ nu geɖe tso nya sia ŋu le agbalẽ gbadza si nye Nya Nyui Si Tso Mawu Gbɔ! ƒe nusɔsrɔ̃ 5 lia me. Yehowa Ðasefowoe tae eye àkpɔe le Internet hã dzi le www.jw.org/ee\nÀte ŋu akpɔ video si nye Nu Ka Tae Mawu Wɔ Anyigba La? si le Internet dzi le www.jw.org/ee la hã. (Àkpɔe le AGBALẼWO > VIDEOWO)


Woke Ðe Nu Si Nyo Wu Ŋu\nCOVER SUBJECT Nu Ka Tae Amewo Ðua Kristmas?\nCOVER SUBJECT Ŋkuɖoɖo Yesu Kristo Dzi\nCOVER SUBJECT Dzidzɔ Si Tsoa Nunana Me\nCOVER SUBJECT Alɔdodo Ame Siwo Hiã Tu\nCOVER SUBJECT Ƒomea Nawɔ Ðeka\nCOVER SUBJECT ‘Ŋutifafa Nanɔ Ame Siwo Dzea Eŋu La Dome’\nCOVER SUBJECT Woke Ðe Nu Si Nyo Wu Ŋu\nKRISTOTƆ miliɔn geɖe tiae be yewomaɖu Kristmas o. Aleke wosena le wo ɖokui me ɖe nyametsotso sia ŋu? Ðe wosena le wo ɖokui me be nane le yewo ŋu toma? Ðe wo viwo sena le wo ɖokui me be wole nane tem yewoa? De dzesi nu si Yehowa Ðasefo siwo tso xexea ƒe teƒe vovovowo la gblɔ tso nya sia ŋu.\nŊkuɖoɖo Yesu Kristo dzi: “Hafi mava zu Yehowa Ðasefo la, ƒãa hafi medea sɔleme. Ne mayi gɔ̃ hã la, ke le Kristmas kple Easter ɖuɣiwo ko. Gake le ŋkeke mawo dzi gɔ̃ hã la, nye susu menɔa Yesu Kristo ŋu gobi ale o. Nyemegaɖua Kristmas o, ke hã medea Kristotɔwo ƒe kpekpewo zi eve le kwasiɖa me, eye mefiaa nu amewo tso nu si Biblia gblɔ tso Yesu ŋu gɔ̃ hã!”—EVE, AUSTRALIA.\nDzidzɔ si tsoa nunana me: “Evivia nunye nenye be amewo na num le ɣeyiɣi si me nyemele mɔ kpɔm nɛ o. Esia dzɔa dzi nam ŋutɔ! Nye hã medina be maŋlɔ agbalẽ ahata nuwo aɖo ɖe amewo, elabena esia nana wokpɔa dzidzɔ, eye wònana dzi dzɔa nye hã.”—REUBEN, NORTHERN IRELAND.\nKpekpeɖeŋunana ame siwo hiã tu: “Míelɔ̃a nuɖaɖa na ame siwo dze dɔ. Ɣeaɖewoɣi la, míetsɔa seƒoƒo, akpɔnɔvivi alo nunana sue aɖe vanɛ na wo. Esia wɔwɔ dzɔa dzi na mí, elabena mɔnukpɔkpɔ nɔa anyi be míawɔe le ƒea ƒe ɣeyiɣi ɖe sia ɖe me.”—EMILY, AUSTRALIA.\nƑomea ƒe ɖekawɔwɔ: “Ne mía kple míaƒe ƒometɔwo míeƒo ƒu ɖekae la, mía viwo nyaa wo dzilawo nɔviwo, wo mamawo kple wo tɔgbuiwo kpakple ƒometɔ bubuwo nyuie le dziɖeɖi me. Míawo ŋutɔwoe tsona le mía ɖokui si srãa míaƒe ƒometɔwo kpɔna, ke menye le esi azãɖuɣi ɖo tae o, eye woawo hã wonyae be esi míelɔ̃ yewo tae míesrãa yewo kpɔna ɖo.”—WENDY, CAYMAN ISLANDS.\nŊutifafa: “Vovo menɔa amewo ŋu le Kristmas ɖuɣiwo kura o, si wɔnɛ be ame geɖe ƒe susu menɔa ŋutifafawɔwɔ ŋu o. Menya ŋugbe si Biblia do ku ɖe amegbetɔwo ƒe etsɔme ŋu; nye dzi dze eme. Menya be etsɔme nyui aɖe le ŋgɔ na vinyewo.”—SANDRA, SPAIN.\nAmewo Ðua Kristmas—Woke Ðe Nu Si Nyo Wu Ŋu


Amewo Le Ðeka Wɔm Le Xexea Me Katã—Alekee?\nGbetakpɔxɔ—Tata Si Míesrɔ̃na | December 2007\nGBE BUBU Armenian (West) Bicol Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Eŋlisi Eʋegbe Ga German Hiligaynon Hungarian Igbo Italian Korean Lithuanian Malagasy Moore Myanmar Ossetian Persian Polish Portuguese Quechua (Bolivia) Romanian Sepedi Setswana Shona Silozi Slovak Slovenian Swahili Tsonga Turkish Ukrainian Urdu\nALEKE naɖe “ɖekawɔwɔ” gɔmee? Ame aɖewo sea egɔme ko be enye masɔmasɔ alo dzre ƒe anyimanɔmanɔ. Le kpɔɖeŋu me, ne dukɔ eve alo esiwo wu nenema wɔ ŋutifafanubabla kple wo nɔewo la, ɖewohĩ woagblɔ be wowɔ ɖeka. Gake nenemae wòle ŋutɔŋutɔa? Mate ŋu anye nenema kokoko o.\nBu eŋu kpɔ: Le ŋutinya katã me la, dukɔwo mewɔ ɖe ŋutifafanubabla akpe geɖe siwo wowɔ la dzi o. Nu ka tae? Nu si tae nye be, xexea me ƒe kplɔla ɖe sia ɖe dina vevie be yeakpɔ ŋusẽ ɖe bubuawo dzi wu be yewoawɔ ɖeka alo anɔ anyi le ŋutifafa me. Azɔ hã, dukɔ aɖewo vɔ̃na le nu si ate ŋu adzɔ ne aʋawɔnu sesẽwo mele wo si de bubuawo tɔ nu o ta.\nEya ta ne dukɔ eve aɖewo mele aʋa wɔm kple wo nɔewo o la, mefia kokoko be wowɔ ɖeka eye ŋutifafa le wo dome o. Ðe míate ŋu agblɔ ŋutɔŋutɔ be ŋutifafa le ame eve aɖewo siwo lé tu ɖe wo nɔewo dzi la dome le esi wo dometɔ aɖeke medae haɖe o ta? Gbeɖe! Nɔnɔme ma tututu mee dukɔ geɖewo le egbea. Makamaka ɖe wo nɔewo dzi si le fievo dom ɖe edzi na vɔvɔ̃ li be woava da woƒe tu gãgãawo gbe ɖeka. Nu ka wɔm wole be woatsɔ axe mɔ na afɔku sia?\nVɔvɔ̃ Na Nukliaʋawɔnuwo—Exea Mɔ Na Ðekawɔwɔ\nDukɔ geɖewo ɖoa ŋu ɖe Nukliaʋawɔnuwo Ƒe Agbogbododo Nuléle Ƒe Nubabla ŋu. Nubabla sia si wowɔ le ƒe 1968 me la de se be mele be dukɔ siwo si aʋawɔnu siawo mele o la nawɔ wo o, eye be esiwo si wole xoxo la nagawɔ ɖeke kpee o. Nuklianubabla sia, si te dukɔ siwo wu 180 de asii fifia, ƒe taɖodzinue nye be dukɔwo naɖe woƒe nukliaʋawɔnuwo dzi kpɔtɔ kura mlɔeba.\nTogbɔ be afɔɖeɖe sia dze nu nyui aɖee hã la, ɖikela aɖewo bua Nuklianubabla sia be enye agbagbadzedze ko be woaxe mɔ na dukɔ siwo si aʋawɔnu siawo mele o la be woagawɔ wo o. Eya ta vɔvɔ̃ li be dukɔ siwo de asi nubablaa te la ate ŋu ava gbe edziwɔwɔ. Le nyateƒe me la, dukɔ aɖewo kpɔnɛ be mesɔ kura be woaxe mɔ na yewo be yewoagawɔ aʋawɔnu siawo siwo wobu be anye takpɔnu na yewo la o.\nNu si na nɔnɔmea gagblẽ ɖe edzi, ɖewohĩ esi na vɔvɔ̃ gale eŋu wu gɔ̃ hã, ye nye nyateƒe si wònye be womede se be dukɔ aɖeke nagazã nuklianuwo atsɔ awɔ elektrikŋusẽ o. Esia na ame aɖewo le vɔvɔ̃m be ate ŋu adzɔ be dukɔ siwo zãa nukliaŋusẽ tsɔ wɔa nu bubuwo la ate ŋu anɔ nukliaʋawɔnuwo wɔm le adzame.\nDukɔ siwo si nukliaʋawɔnuwo le fifia gɔ̃ hã ate ŋu agbe Nubablaa dzi wɔwɔ. Ðikelawo gblɔ be anye bometsitsi be míakpɔ mɔ be dukɔ siwo si aʋawɔnu siawo le nagblẽ wo dome alo aɖe wo dzi kpɔtɔ gɔ̃ hã. Dikelawo dometɔ aɖewo gblɔ be, “hafi woate ŋu aɖo taɖodzinu sia gbɔ la . . . ehiã be xɔlɔ̃wɔwɔ kple kaka ɖe ame nɔewo dzi blibo nava nɔ dukɔ siwo tsi tsitre ɖe wo nɔewo ŋu [si wɔe be esesẽ ŋutɔ be woaxɔe ase be] nu sia ate ŋu ava eme la dome.”\nAleke kee amegbetɔwo ɖadze agbagba be yewoana xexea me nawɔ ɖekae o, ɖeko woado kpo nu. Esia mewɔ nuku na ame siwo srɔ̃a Biblia ya o, elabena Mawu ƒe Nya la gblɔ be: “Ŋutsu ƒe zɔzɔme la menye eya ŋutɔ si me wòle, ne eƒe azɔlime nato mɔ ɖeka o.” (Yeremya 10:23) Biblia gagblɔe kɔte hã be: “Ame aɖewo ƒe mɔ dzɔna le wo ŋku me; ke eƒe nuwuwu nyea ku ƒe mɔ.” (Lododowo 16:25) Nya mawo ɖee fia be amegbetɔ ƒe dziɖuɖuwo mate ŋu awɔ naneke le xexea ƒe ɖekawɔwɔ ŋu o. Ke hã, esia mefia be mɔkpɔkpɔ aɖeke meli o.\nAfi Si Ðekawɔwɔ Vavãtɔ Atso\nBiblia na míenya be Mawu do ŋugbe be xexea awɔ ɖeka gake menye amegbetɔwo gbɔe wòatso o. Wɔla la, si ɖoe be ameƒomea nanɔ ŋutifafa me le xexea me godoo, awɔ nu si amegbetɔwo mate ŋu awɔ o. Asesẽ na ame aɖewo be woaxɔ nya sia dzi ase. Ke hã, tso gɔmedzedzea me ke la, Mawu ƒe tameɖoɖoe wònye be amegbetɔƒomea nanɔ agbe le ŋutifafa kple ɖekawɔwɔ me. * Nya geɖewo le Biblia me siwo ɖo kpe edzi be egakpɔtɔ nye Mawu ƒe tameɖoɖo kokoko be yeana amegbetɔƒomea nawɔ ɖeka. Bu wo dometɔ ʋɛ siwo gbɔna ŋu kpɔ:\n• “Miva kpɔ Yehowa ƒe nuwɔwɔwo, amesi doa aƒedo anyigba, amesi tsia aʋawɔwɔwo nu vaseɖe anyigba ƒe mlɔenu ke, eflia dati, eŋea akplɔ, eye wòtɔa dzo tasiaɖamwo!”—PSALMO 46:9, 10.\n• “Womawɔ vɔ̃ aɖeke o, eye womahe gbegblẽ ava nye tonyigba kɔkɔe blibo la dzi o; elabena sidzedze Yehowa xɔ anyigba la dzi, abe alesi tsi yɔ atsiaƒu me ene.”—YESAYA 11:9.\n• “Ami ku saɖagatsi tegbee, eye Aƒetɔ Yehowa atutu aɖatsi ɖa le ŋkuwo katã me, eye wòaɖe eƒe dɔlawo ƒe ŋukpe ɖa tso anyigba blibo la dzi. Elabena Yehowa ye gblɔe.”—YESAYA 25:8.\n• “Míele dziƒo yeye kple anyigba yeye, siwo me dzɔdzɔenyenye anɔ la, lalam le eƒe ŋugbedodo la nu.”—PETRO II, 3:13.\n• “Mawu latutu aɖatsi sia aɖatsi ɖa le woƒe ŋku me, eye ku maganɔ anyi akpɔ o, eye konyifafa kple ɣlidodo kple veve aɖeke maganɔ anyi o; elabena nu gbãtɔwo nu va yi.”—NYAÐEÐEFIA 21:4.\nKakaɖedzi le ŋugbedodo siawo ŋu. Nu ka tae? Elabena esi wònye be Yehowa Mawue nye Wɔla la ta la, ŋusẽ kple ŋutete le esi be wòana amegbetɔƒomea nawɔ ɖeka. (Luka 18:27) Edi vevie gɔ̃ hã be yeawɔe. Le nyateƒe me la, Biblia gblɔ be enye Mawu ƒe “ŋudzedze [nyui], . . . bene woaƒo nuwo katã nu ƒu ade ta ɖeka te le Kristo me, nusiwo le dziƒo kple nusiwo le anyigba dzi.”—Efesotɔwo 1:8-10.\nMenye drɔ̃e dzro aɖe koe Mawu ƒe “anyigba yeye” si me “dzɔdzɔenyenye anɔ” ƒe ŋugbedodo la nye o. (Petro II, 3:13) Yehowa Mawu gblɔ ku ɖe ŋugbe si wòdo ŋu be: ‘Magbugbɔ va gbɔnye ƒuƒlu o, negbe ɖeko wòawɔ nye lɔlɔ̃nu, eye wòawɔ nu si gbe meɖoe ɖo la hafi.’—Yesaya 55:11.\nMawu Ƒe Nya La Na Wowɔ Ðeka\nAbe ale si míekpɔe le nyati gbãtɔa me ene la, subɔsubɔhawo wɔa akpa vevi aɖe le mamadede ameƒomea me me tsɔ wu be woana amewo nawɔ ɖeka. Ehiã be míade ŋugble tso nya sia ŋu vevie, elabena ne míexɔe se be Wɔla aɖe li la, ɖe susu manɔ eme be míakpɔ mɔ be ŋutifafa kple ɖekawɔwɔ nanɔ esubɔlawo dome oa? Nenema tututue wòle be wòanɔ!\nAle si subɔsubɔhawo dea mama ameƒomea me la mewɔ ɖeka kple Yehowa Mawu ƒe amenyenye alo eƒe Nya la o. Ke boŋ ŋkɔ gbegblẽe subɔsubɔha siwo doa ɖekawɔwɔ ƒe susu siwo tso amegbetɔwo gbɔ ɖe ŋgɔ le esi teƒe be woade Mawu ƒe tameɖoɖo dzi la xɔ. Yesu yɔ subɔsubɔhakplɔla siwo nɔ anyi le eƒe anyigbadzinɔɣi la be “alakpatɔwo” eye wògblɔ na wo be: “Yesaya gblɔe ɖi nyuie le mia ŋuti bena: ‘Dukɔ sia le buyem kple nuyiwo; gake woƒe dzi te ɖa xaa tso gbɔnye. Eye dzodzro wole subɔyem hele nufiafia, siwo nye amewo ƒe sededewo la fiam.’”—Mateo 15:7-9.\nNu si to vovo na emae nye be tadedeagu vavãtɔ ya le amewo tem ƒo ƒu ɖekae. Nyagblɔɖila Yesaya gblɔe ɖi be: “Ava me le ŋkeke mlɔeawo me be, Yehowa ƒe aƒe ƒe to la akɔ ta agbɔ towo ŋu, eye wòaƒo togbɛwo ta, eye anyigba dzi dukɔwo katã aƒo zi ɖe eŋu. Adrɔ̃ ʋɔnu na anyigba dzi dukɔwo, eye wòatso nya me na dukɔ geɖewo; woatsɔ woƒe yiwo atu kodziwoe, eye woatsɔ woƒe akplɔwo atu hɛ gobɛwoe; dukɔ magatsɔ yi ɖe dukɔ ŋu azɔ o, eye womagasrɔ̃ aʋawɔwɔ hã azɔ o.”—Yesaya 2:2, 4.\nYehowa Ðasefowo le wɔwɔm ɖe mɔfiame siwo Yehowa Mawu na ku ɖe ɖekawɔwɔ ŋuti la dzi le dukɔ siwo wu 230 me fifia. Nu kae na wote ŋu wɔ ɖeka? Apostolo Paulo ŋlɔ bena: “Mido lɔlɔ̃, si nye blibonyenye la ƒe nublanu.” (Kolosetɔwo 3:14) Nya si Paulo zã na “nublanu” le gbe gbãtɔa me ate ŋu afia ŋutilãa ƒe ƒunukpeƒetsiãkawo. Ƒunukpeƒetsiãka siawo te ŋu sesẽna abe nublaka ene, eye wowɔa dɔ vevi eve. Woléa ŋutilã ŋutinuwo ɖe wo teƒe heblaa lãmeƒuwo ɖe wo nɔewo nu.\nNenema kee wòle le lɔlɔ̃ hã gome. Menye ɖeko nɔnɔme nyui sia nana be amewo mewua wo nɔewo o. Kristotɔwo ƒe lɔlɔ̃ nana be ame ƒomevi vovovowo te ŋu wɔa nu kple wo nɔewo le ɖekawɔwɔ kple ŋutifafa me. Le kpɔɖeŋu me, ekpena ɖe amewo ŋu wonɔa agbe ɖe agbenɔnɔse si woyɔna be Sikasedede, si dze le Mateo 7:12 la nu. Yesu Kristo gblɔ le afi ma be: “Nusianu, si mielɔ̃na bena, amewo nawɔ na mi la, miawo hã miwɔ nenema ke na wo.” Mɔfiame sia dzi wɔwɔ kpe ɖe ame geɖewo ŋu woɖu nazãbubu dzi.\n“Lɔlɔ̃ Le Mia Dome”\nYehowa Ðasefowo ɖoe kplikpaa be yewoawɔ ɖe nya si Yesu gblɔ be, “Esia me amewo katã woanyae le bena, nye nusrɔ̃lawo mienye, ne lɔlɔ̃ le mia dome” la dzi atsɔ aɖee afia be Kristo ƒe nusrɔ̃lawoe yewonye. (Yohanes 13:35) Woɖea lɔlɔ̃ sia fiana zi geɖe wòɖea dzesi ƒãa ne ame ƒomeviwo dome masɔmasɔ kple dunyahehe me ʋunyaʋunyawɔwɔwo do mo ɖa. Le kpɔɖeŋu me, esi ame ƒomevi aɖewo tsɔtsrɔ̃ ɖa kura yi edzi le Rwanda, le ƒe 1994 me la, Yehowa Ðasefowo ɖe lɔlɔ̃ si le wo si na wo nɔewo la fia. Ðasefo siwo nye Hututɔwo de woƒe agbe afɔku me gɔ̃ hã tsɔ kpɔ wo nɔvi Tutsitɔwo ta!\nLe nyateƒe me la, masɔ be míakpɔ mɔ be dukɔ blibowo nalɔ̃ wo nɔewo ale gbegbe be xexea nawɔ ɖeka o. Le Biblia ƒe nya nu la, Mawu ɖeɖe koe ate ŋu awɔ esia le eya ŋutɔ ƒe ɣeyiɣi ɖoɖi dzi. Gake fifia kura gɔ̃ hã la, ame ɖekaɖekawo ate ŋu atu lɔlɔ̃ na wo nɔewo ɖo ahawɔ ɖeka.\nLe ƒe si va yi me la, Yehowa Ðasefowo zã gaƒoƒo siwo wu biliɔn ɖeka kple edzivɔwo tsɔ yi amewo gbɔ ɖaƒo nu na wo tso Biblia kple viɖe siwo dona tso eƒe aɖaŋuɖoɖowo dzi wɔwɔ me le egbeŋkekea me ŋu. Mawu ƒe Nyaa me sidzedze vavãtɔ na ame miliɔn geɖe, siwo dometɔ aɖewo lé fu wo nɔewo kaɖikaɖi tsã la, wɔ ɖeka. Wo dometɔ ʋɛ aɖewoe nye Arabtɔwo kple Yudatɔwo, Armeniatɔwo kple Turkeytɔwo, Germanytɔwo kple Russiatɔwo.\nÀdi be yeasrɔ̃ nu geɖe tso ale si Mawu ƒe Nya Biblia te ŋu kpena ɖe amewo ŋu wowɔa ɖeka ŋua? Ne èdii la, ekema te ɖe Yehowa Ðasefo siwo le miaƒe nutoa me ŋu, alo nàzã adrɛs siwo le agbalẽ sia ƒe axa 2 lia atsɔ aŋlɔ agbalẽ na etalawo.\n^ mm. 12 Kpɔ agbalẽ si nye Nuka Tututue Nye Biblia ƒe Nufiafia? ƒe ta 3 lia hena numeɖeɖe bubuwo ku ɖe tameɖoɖo si le Mawu si na amegbetɔwo ŋu. Yehowa Ðasefowoe tae.\nDukɔwo mewɔ ɖe ŋutifafanubabla akpe geɖe siwo wowɔ la dzi o\nBiblia ƒe gɔmeɖosewo dzi wɔwɔ te ŋu wɔ nu si amegbetɔ ƒe dziɖuɖuwo mete ŋu wɔ o\nMawu ƒe Nya la na míenya ame si gbɔ xexea me ƒe ɖekawɔwɔ atso\nYehowa Ðasefo Hututɔwo kple Tutsitɔwo wɔ ɖeka tu woƒe tadeaguƒe\nÐe Wòanya Wɔ Be Xexea Nawɔ Ðeka?\nNya Vevi Siwo Tso Xagai Kple Zaxarya Ƒe Agbalẽawo Me\nZɔɖeɖe Ðo Ta Xexe Yeye Me\nMlã Viwò Wòanye Ŋutifafame\nYehowa Ƒe Dziɖulanyenye Kple Mawu Fiaɖuƒe La\nÐe Nèle Yehowa Ƒe Dziɖulanyenye Ƒe Akpa Dzia?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA December 2007\nGBETAKPƆXƆ—TATA SI MÍESRƆ̃NA December 2007


Dzidzɔkpɔkpɔ Le Nu Vɔ̃ Wɔla Si Trɔ Dzi Me La Ŋuti | Yesu Ƒe Agbemeŋutinya\nDzidzɔkpɔkpɔ Le Nu Vɔ̃ Wɔla Si Trɔ Dzi Me La Ŋuti\nALẼ BÚBU KPLE GAKU SI BÚ ŊUTI LODODOWO\nMAWUDƆLA SIWO LE DZIƑO KPƆA DZIDZƆ\nYesu te gbe ɖe ɖokuibɔbɔ ƒe vevienyenye dzi zi geɖe le eƒe subɔsubɔdɔa wɔɣi. (Luka 14:8-11) Edi vevie be yeadi ŋutsu kple nyɔnu siwo alɔ̃ faa asubɔ Mawu ɖokuibɔbɔtɔe. Va de asi na ɣemaɣi la, wo dometɔ aɖewo gakpɔtɔ nye nu vɔ̃ wɔla gãwo.\nFarisitɔwo kple agbalẽfialawo de dzesii be ame mawo, siwo woamawo buna be womele ɖeke me o la tena ɖe Yesu ŋu heɖoa toe. Wolĩ liʋiliʋĩ gblɔ be: “Ame sia xɔa nu vɔ̃ wɔlawo heɖua nu kpli wo.” (Luka 15:2) Farisitɔwo kple agbalẽfialawo susuna be yewonyo wu ame bubuawo, eye wobua ame siawo abe ɖi si le woƒe afɔ te la ene. Le ale si gbegbe kplɔlawo nyɔa ŋu ame tsɛwoe ta la, wozãa Hebrigbe me nya amharet, si gɔmee nye “ame siwo le anyigba” la tsɔ ɖɔa woe.\nGake Yesu ya wɔa nu ɖe amewo katã ŋu le bubu, dɔmenyonyo kple nublanuikpɔkpɔ me. Eya ta ame tsɛ geɖe, siwo dometɔ aɖewo nye ame siwo amewo nya nyuie be wonye nu vɔ̃ wɔlawo la lɔ̃ faa ɖoa to Yesu. Gake aleke Yesu se le eɖokui me hewɔ nu ɖe nya siwo wonɔ gbɔgblɔm ɖe eŋu le esi wòkpena ɖe ame tsɛ mawo ŋu ta?\nŊuɖoɖoa dze ƒãa le lo wɔdɔɖeamedzi aɖe si Yesu do si ɖi esi wòdo le Kapernaum va yi la me. (Mateo 18:12-14) Le lododoa me la, Yesu ɖɔ Farisitɔwo abe ame dzɔdzɔe siwo le dedie le Mawu ƒe alẽha la me ene. Gake eɖɔ ame tsɛawo abe ame siwo tra hebú ene. Yesu gblɔ be:\n“Mia dometɔ ka sie alẽ alafa ɖeka le, eye ne wo dometɔ ɖeka bú la, magblẽ blaasieke vɔ asieke la ɖe gbedzi, eye wòayi aɖadi esi bú la va se ɖe esime wòakpɔe oa? Ne ekpɔe la, akɔe ɖe abɔta kple dzidzɔ. Eye ne eɖo aƒe me la, ayɔ exɔlɔ̃wo kple eƒe aƒelikawo aƒo ƒu ahagblɔ na wo be, ‘Mikpɔ dzidzɔ kplim, elabena mekpɔ nye alẽ si bú la.’”—Luka 15:4-6.\nAleke Yesu ɖe eƒe lododoa mee? Egblɔ be: “Mele egblɔm na mi be, nenema kee woakpɔ dzidzɔ geɖe le dziƒo le nu vɔ̃ wɔla ɖeka si trɔ dzi me la ŋuti wu ɖe ame dzɔdzɔe blaasieke vɔ asieke siwo mehiã na dzimetɔtrɔ o la ŋuti.”—Luka 15:7.\nDzimetɔtrɔ si ŋu Yesu ƒo nu tsoe la anya wɔ nuku na Farisitɔwo. Wobua wo ɖokuiwo ame dzɔdzɔewo, eya ta womekpɔnɛ be ehiã be yewoatrɔ dzi me o. Esi wo dometɔ aɖewo ƒo nu tsi tre ɖe Yesu ŋu ƒe ʋɛ aɖewo do ŋgɔ le esi wòɖu nu kple adzɔxɔlawo kpakple nu vɔ̃ wɔlawo ta la, egblɔ na wo be: “Menye ame dzɔdzɔewo yɔ gee meva o, ke boŋ nu vɔ̃ wɔlawoe.” (Marko 2:15-17) Esi Farisitɔwo bua wo ɖokuiwo ame dzɔdzɔewoe eye womekpɔe be ehiã be yewoatrɔ dzi me o ta la, womehea dzidzɔkpɔkpɔ aɖeke vaa dziƒoe o. Gake dzidzɔe wònyena ne nu vɔ̃ wɔlawo trɔ dzi me vavã.\nBe Yesu nagate gbe ɖe edzi be nu vɔ̃ wɔla siwo bú siwo ŋu wogake ɖo la hea dzidzɔkpɔkpɔ vaa dziƒoe la, egado lo bubu si me wòtsɔ nu si dzɔna le aƒe me la wɔ kpɔɖeŋui ale: “Nyɔnu ka sie drakma ewo anɔ, eye ne ebú drakma ɖeka la, masi akaɖi, eye wòakplɔ eƒe aƒea me ahadii nyuie va se ɖe esime wòakpɔe oa? Eye ne ekpɔe la, ayɔ exɔlɔ̃wo kple eƒe aƒelikawo aƒo ƒu ahagblɔ na wo be, ‘Mikpɔ dzidzɔ kplim, elabena mekpɔ nye drakma si bú la.’”—Luka 15:8, 9.\nAle si Yesu ɖe lododo sia mee la sɔ kple ale si wòɖe lododo si ku ɖe alẽ búbua ŋu la me. Egblɔ azɔ be: “Mele egblɔm na mi be, nenema kee mawudɔlawo kpɔa dzidzɔ le nu vɔ̃ wɔla ɖeka si trɔ dzi me la ŋuti.”—Luka 15:10.\nBu eŋu kpɔ ko, Mawu ƒe dɔlawo kpɔa dzidzɔ ne nu vɔ̃ wɔla si bú la trɔ dzi me! Nya sia ɖe dzesi ŋutɔ, elabena nu vɔ̃ wɔla siwo trɔ dzi me eye mɔnukpɔkpɔa su wo si wonyi Mawu ƒe Dziƒofiaɖuƒea dome la anɔ ɖoƒe si kɔkɔ wu mawudɔlawo gɔ̃ hã tɔ! (1 Korintotɔwo 6:2, 3) Ke hã mawudɔlawo meʋãa ŋu o. Ekema aleke wòle be míawɔ nui ne nu vɔ̃ wɔla aɖe trɔ dzi me bliboe hetrɔ va Mawu gbɔ?\nNu ka tae Yesu de ha kple ame siwo amewo nya be wonye nu vɔ̃ wɔlawo?\nAleke Farisitɔwo bua ame tsɛwoe, eye aleke wobu Yesui le esi wòde ha kple ame tsɛwo ta?\nNufiame ka dzie Yesu he susu yii le lo eve siwo wòdo la me?\nEsime Yesu nɔ anyigba dzi la, ena míekpɔ nu nyui siwo Fiaɖuƒea ava wɔ le etsɔme.


Yeremia 38 - Holy Bible [Ewe Bible 1913] - (Yer 38)\nEye Sefatya, Matan vi, Gedalya, Pasxur vi, kple Yuxal, Selemya vi, kpakple Pasxur, Malxiya vi, wose nya, siwo Yeremya gblɔ na dukɔ blibo la bena:\nYehowa be: Amesi tsi dua me la, aku ɖe yi, dɔwuame kple dɔvɔ̃ si me; ke amesi do yi Kaldeatɔwo gbɔ la, atsi agbe, eƒe luʋɔ anye aboyonu nɛ, eye woatsi agbe.\nYehowa be: Woatsɔ du sia ade asi na Babel-fia ƒe aʋakɔ kokoko, eye wòaxɔe.\nTete amegãwo gblɔ na fia la bena: Woawu ŋutsu sia, elabena ele alɔgblɔlɔ dom aʋawɔla, siwo kpɔtɔ ɖe du sia me kple dukɔ blibo la, esi wòle nya siawo tɔgbe gblɔm na wo la; elabena ŋutsu sia mele dukɔ la ƒe nyui dim o, negbe woƒe dzɔgbevɔ̃e ko.\nFia Zedekiya ɖo ŋu bena: Kpɔ ɖa, ele mia si me, elabena fia la mate ŋu awɔ naneke atsi tre ɖe mia ŋu o.\nTete wotsɔ Yeremya ɖe fiavi Malxiya ƒe vudo, si le dzɔlawo ƒe xɔxɔnu la me, eye wotsɔ atagbi ɖiɖi Yeremya ɖe eme; ke tsi mele vudoa me o, negbe ba ko, eye Yeremya ɖo to ɖe ba la me.\nEye aƒedzikpɔla Ebed-Melex, Kusitɔ la, amesi le fia ƒe me la, se be, wotsɔ Yeremya de do me; fia la bɔbɔ nɔ Benyamin-gbo nu.\nTete Ebed-Melex do tso fia ƒe me yi ɖaƒo nu kple fia la gblɔ bena:\nNye aƒetɔ fia, ŋutsu siawo wɔ nu manyomanyo ɖe nyagblɔɖila Yeremya ŋu, be wotsɔe de do me, ne dɔ nawui woaku ɖe afima; elabena abolo vɔ le dua me.\nTete fia la de se na Kusitɔ Ebed-Melex gblɔ bena: Ɖe ŋutsu etɔ̃ kpe ɖe ɖokuiwò ŋu tso afisia, ne naɖe nyagblɔɖila Yeremya le ɖoa me, hafi ne wòaku.\nEye Ebed-Melex ɖe ŋutsuawo kpe ɖe eɖokui ŋu; ege ɖe fia ƒe aƒe la me, eye wòyi ɖe xɔ, si le nudzraɖoƒea te lãme hetsɔ ɖovuwo kple avɔ nyunyɔwo le afima, eye wòtsɔ atagbi ɖiɖi wo ɖe Yeremya le do la me.\nTete Kusitɔ Ebed-Melex gblɔ na Yeremya bena: Tsɔ ɖovu kple ava nyunyɔwo de atagbiawo te le wò axato eveawo me, eye Yeremya wo nenema.\nEye wotsɔ atagbi he Yeremya tso do la me, eye Yeremya tsi dzɔlawo ƒe xɔxɔnu.\nEmegbe fia Zedekiya do ame woɖakplɔ nyagblɔɖila Yeremya va Yehowa ƒe aƒe ƒe mɔnu etɔ̃lia me. Eye fia la gblɔ na Yeremya bena: Mele nya bia ge wò, megana naneke ɖem o.\nYeremya ɖo ŋu na Zedekiya bena: Ne megblɔe fia wò la, ɖe mãwum oa? Eye ne meɖo aɖaŋu na wò la, mèhele to ɖo gem o ɖe?\nTete fia, Zedekiya ka atam na Yeremya le adza me bena: Metà Yehowa, amesi na agbe sia mi la ƒe agbe: Ne mawu wò alo atso wò ade asi na ŋutsu, siwo le wò ku dim la fi!\nTete Yeremya gblɔ na Zedekiya bena: Ale Yehowa, Mawu Zebaot, Israel ƒe Mawu la, gblɔ esi: Ne edo yi Babel-fia ƒe amegãwo gbɔ la, ekema atsi agbe, womatɔ dzo du sia o, eye mia kple wò aƒe míatsi agbe.\nKe ne medo yi Babel-fia ƒe amegãwo gbɔ o la, ekema woatsɔ du sia ade asi na Kaldeatɔwo, be wòatɔ dzoe, eye màsi le wo si me o.\nEye fia Zedekiya gblɔ na Yeremya bena: Mele vɔvɔ̃m le Yudatɔ, siwo yi Kaldeatɔwo dzi la la, be woava tsɔm ade asi na wo, ne woawɔ funyafunyam.\nYeremya ɖo ŋu bena: Womelé tsɔ wò ge ade asi o. Ɖo to Yehowa ƒe gbe ko, abe alesi megblɔ na wò ene, ne eme nanyo na wò, eye natsi agbe.\nKe ne egbe dodo yi la, ekema nya, si Yehowa ɖe fiãm la, enye si:\nKpɔ ɖa, woakplɔ nyɔnu, siwo katã kpɔtɔ ɖe Yuda-fia ƒe me la, ayi Babel-fia ƒe amegãwo gbɔe, eye woanɔ gbɔgblɔm bena: Xɔ̃wòwo flu wò, eye wokpe le dziwò, eye esi wò afɔ ɖo ba la, woka le ŋuwò.“\nWoakplɔ srɔ̃wòwo katã kple viwòwo ayi na Kaldeatɔwo, eye womaɖe wò le wo si me o, ke boŋ Babel-fia ƒe asi axe wò, eye wòatɔ dzo du sia.\nTete Zedekiya gblɔ na Yeremya bena: Amea ɖeke megase nya sia, ne nava ku o!\nEye ne amegãwo se be, meƒo nu kpli wò, eye woava gbɔwò gblɔ na wò bena, to nya, si nègblɔ na fia la na mi, megaɣlae ɖe mi o, ekema míawu wò o, eye aleke fia la gblɔ na wò hã la,\nekema naɖo ŋu na wo bena: Ɖe metsɔ kokoƒoƒo bɔbɔ ɖokuinye ɖe anyi le fia la ŋku me be, megagbugbɔm ɖo de Yonatan ƒe xɔ me, ne maku ɖe afima o.\nTete amegãwo katã va bia Yeremya se, eye wòɖo ŋu na wo, abe alesi fia la de se nɛ pɛpɛpɛ ene, eye wona gbɔdzɔe, elabena nya la meɖi wose o.\nKe Yeremya tsi dzɔlawo ƒe xɔxɔnu, vaseɖe gbesigbe wòxɔ Yerusalem.